qundao/data-zh-poetry huggingface dataset:
安节吴公之还朝也情不能已再为诗十章其六
作者：邹元标
朝代：明
体裁：古风

寒灰应六律，万卉自春风。堪笑夸毗子，人力夺天工。玄珠得象罔，忘言意自融。
安节吴公之还朝也情不能已再为诗十章其十
作者：邹元标
朝代：明
体裁：古风

少年不省事，忆昔徒奔波。金屑还翳目，知音岂在多。休心复休心，尔我勿虚过。
安节吴公之还朝也情不能已再为诗十章其四
作者：邹元标
朝代：明
体裁：古风

会面知何时，望君崇明德。明德旨惟微，不大声以色。纯一以不已，无为见天则。
客有惠予菜图者予悬之斋头日夕爱之书俚言自勖
作者：邹元标
朝代：明

咬得菜根，百事可成。不负天子，不愧苍生。咬得菜根，可以躬耕。无忝庭训，贻亲令名。咬得菜根，进退惟轻。舍我斯退，用我斯行。咬得菜根，物不能撄。如霆斯震，我心不惊。咬得菜根，与世无争。所至虚舟，坦坦平平。咬得菜根，高卧柴荆。何必崇膴，布衣也荣。咬得菜根，义利严明。为世之瑞，为国之祯。咬得菜根，万善皆诚。塞于天地，心迹双清。咬得菜根，扶危定倾。首阳人远，匪弟伊兄。咬得菜根，顺事无情。味虽澹薄，其中有精。
客有惠予菜图者予悬之斋头日夕爱之书俚言自勖·其一
作者：邹元标
朝代：明

咬得菜根，百事可成。不负天子，不愧苍生。
客有惠予菜图者予悬之斋头日夕爱之书俚言自勖·其七
作者：邹元标
朝代：明

咬得菜根，义利严明。为世之瑞，为国之祯。
客有惠予菜图者予悬之斋头日夕爱之书俚言自勖·其三
作者：邹元标
朝代：明

咬得菜根，进退惟轻。舍我斯退，用我斯行。
客有惠予菜图者予悬之斋头日夕爱之书俚言自勖·其九
作者：邹元标
朝代：明

咬得菜根，扶危定倾。首阳人远，匪弟伊兄。
客有惠予菜图者予悬之斋头日夕爱之书俚言自勖·其二
作者：邹元标
朝代：明

咬得菜根，可以躬耕。无忝庭训，贻亲令名。
客有惠予菜图者予悬之斋头日夕爱之书俚言自勖·其五
作者：邹元标
朝代：明

咬得菜根，与世无争。所至虚舟，坦坦平平。
客有惠予菜图者予悬之斋头日夕爱之书俚言自勖·其八
作者：邹元标
朝代：明

咬得菜根，万善皆诚。塞于天地，心迹双清。
客有惠予菜图者予悬之斋头日夕爱之书俚言自勖·其六
作者：邹元标
朝代：明

咬得菜根，高卧柴荆。何必崇膴，布衣也荣。
客有惠予菜图者予悬之斋头日夕爱之书俚言自勖·其十
作者：邹元标
朝代：明

咬得菜根，顺事无情。味虽澹薄，其中有精。
客有惠予菜图者予悬之斋头日夕爱之书俚言自勖·其四
作者：邹元标
朝代：明

咬得菜根，物不能撄。如霆斯震，我心不惊。
客有绘无念禅师像者戏赠二绝
作者：邹元标
朝代：明

谁写云烟枯木容，观来个个呼无念。我知无念元无相，想是灵光常现见。金陵过我嘴巴巴，于今老去寂无哗。持珠合口街头坐，拍手儿童呼佛爷。
客有绘无念禅师像者戏赠二绝·其一
作者：邹元标
朝代：明

谁写云烟枯木容，观来个个呼无念。我知无念元无相，想是灵光常现见。
客有绘无念禅师像者戏赠二绝·其二
作者：邹元标
朝代：明

金陵过我嘴巴巴，于今老去寂无哗。持珠合口街头坐，拍手儿童呼佛爷。
客行
作者：邹元标
朝代：明
体裁：四言诗

有客有客，言白其马。于以系之，空谷之下。有客有客，言载其舟。酌彼金罍，以咏以游。白驹皎皎，辉谷孔多。何以赠之，解我佩珂。
家训
作者：邹元标
朝代：明

诗咏多福，易言馀庆。积善之家，罔不繁盛。眇予小子，厕名士绅。愧无实德，裨补君民。未能治国，愿教吾家。敷诚布衷，寂听无哗。凡我宗人，无忽予言。洗心涤虑，培根达源。敬奉天地，孝养双亲。与其浊富，宁守清贫。勿利货贿，嘱托上官。小民叫冤，尔心何安。输赋无讼，迹绝公室。尊宪守约，终鲜差失。里闬姻党，情谊无涯。富贵轮流，转眼虚花。出入以度，惟公惟平。夜半叩门，尔心不惊。永言孝思，世德作求。我语谆谆，我心悠悠。毫釐不差，神明临汝。良心不昧，三复斯语。
寄大哥
作者：邹元标
朝代：明

长拟求归竟未归，几逢佳节恋春晖。争传荆树庭前秀，忍看鹡鸰江上飞。季子古来遭堕落，元方应不羡轻肥。太丘曾颂难兄教，好向江门娱彩衣。禾川把袂二年期，乡报长闻歌白眉。缊被几悲同睡处，残经却记旧题时。但观明道识仁句，胜赋惠连春草诗。离别不须多怅望，萼楼旋拟奏埙篪。
寄大哥·其一
作者：邹元标
朝代：明

长拟求归竟未归，几逢佳节恋春晖。争传荆树庭前秀，忍看鹡鸰江上飞。季子古来遭堕落，元方应不羡轻肥。太丘曾颂难兄教，好向江门娱彩衣。
寄大哥·其二
作者：邹元标
朝代：明

禾川把袂二年期，乡报长闻歌白眉。缊被几悲同睡处，残经却记旧题时。但观明道识仁句，胜赋惠连春草诗。离别不须多怅望，萼楼旋拟奏埙篪。
寄谢李廉访题仁文书院
作者：邹元标
朝代：明

西山凝望耸岧峣，宪府中开爽气摇。历乱鹅群随綵笔，蹁跹凤翥下青霄。河滨岂合当题品，院宇真看动斗杓。千载伫瞻从此始，况堪棠荫见文饶。
寄陈光庭效尧夫体
作者：邹元标
朝代：明

济济衣冠聚一堂，须怜道脉类亡羊。纲常万古天难泯，师友千秋谊不忘。弱草纷纷随逝水，寒松郁郁自严霜。振衣直上高台望，骀荡春风遍八荒。
少原余明府集通邑士缙会讲坐上有怀
作者：邹元标
朝代：明

一别禾川二十年，归来此日共谭天。鹿鸣似解怀人思，莺韵如闻出谷篇。浪迹不堪追往事，虚名犹自愧前贤。春风满座还谁领，庭草交加意已传。
少白先生归三吴
作者：邹元标
朝代：明

原是清朝执戟臣，翻然孤艇度迷津。乍看紫气神偏王，久听玄谭意自真。笔底青山堪寄老，腰间宝剑未为贫。悬知别后遥相忆，江草江花入梦频。
山居杂兴
作者：邹元标
朝代：明
体裁：六言诗

峰前峰后山寺，舍南舍北人家。草阁春深酒盏，寒江雪里渔槎。
山居杂兴
作者：邹元标
朝代：明
体裁：五言律诗

秋色横川度，终朝自掩扉。已便麋鹿性，不负芰荷衣。有酒山堪对，无官客到稀。愚公真类我，久息汉阴机。
山行闻鸡
作者：邹元标
朝代：明
体裁：七言律诗

亭午荒山闻远鸡，孤征遥向夜郎西。分违怅望飞云久，起舞愁惊落日低。逐客马前春寂寂，王孙天畔草萋萋。思乡故国情无限，回首风烟路几迷。
平原庵僧索诗
作者：邹元标
朝代：明
体裁：古风

平原何代观音堂，群峰矗矗云苍苍。此地故多旅游者，归来下马亦清凉。庵中老僧百不理，偶挈沙弥来聚止。危楼高度贝叶经，凭阑倍觉香风起。疋马青衫忆昔年，斜风细雨寺门前。荏苒韶光数十载，题诗回首倍悽然。
归禾川酬诸同志歌
作者：邹元标
朝代：明

六载之前禾川去，六载之后禾川归。记得扁舟江上来，士民相聚牵征衣。长沙一去何时返，相顾不禁泪自挥。赠之骊歌饮我酒，如斯高谊古今稀。恭际圣时得归期，故人道旁迎嬉嬉。笑我不殊麋鹿性，依然还怡丘壑姿。去时正值桃花放，归来亦在初春时。重指桃花固堪喜，忆昔艰危益可悲。拟共山中结岁盟，只因新命自丹墀。箧中短剑难分赠，聊写长歌慰相知。借问何以慰相知，重此江门千古身。重此堂堂千古人，廊庙江湖俱有事，神交切莫负青春。
感事三首
作者：邹元标
朝代：明

慷慨当官易，蹉跎林下难。斋心期白首，敢负主恩宽。传家惟食力，笔札当躬耕。酌水漱残齿，优游度此生。铅华曾久谢，老去能依人。脉脉绳床坐，情偏水石亲。
感事三首·其一
作者：邹元标
朝代：明

慷慨当官易，蹉跎林下难。斋心期白首，敢负主恩宽。
感事三首·其三
作者：邹元标
朝代：明

铅华曾久谢，老去能依人。脉脉绳床坐，情偏水石亲。
感事三首·其二
作者：邹元标
朝代：明

传家惟食力，笔札当躬耕。酌水漱残齿，优游度此生。
文昌书院东诸秀才是日校文
作者：邹元标
朝代：明

运当明盛际，芸馆傍江开。济济名家彦，泠泠白雪才。赋堪云汉丽，剑拂斗牛回。百里贤人聚，精光绚草莱。
文昌诸友共集投赠
作者：邹元标
朝代：明

尔乡先辈著千秋，勋帛名高第一流。俎豆堂开如在日，愿将忠孝答前修。
文江八景 其一 墨潭澄镜
作者：邹元标
朝代：明

潭水澄澄清且沚，心源不动湛如水。一波才动万波随，观象吾今悟至理。
文江八景 其七 白沙晚照
作者：邹元标
朝代：明

水碧沙明两岸分，斜阳拥照丽江濆。山头倍有松楸慕，风送渔歌不忍闻。
文江八景 其三 仁山拥翠
作者：邹元标
朝代：明

仁山万仞插芙蓉，中有高人伴赤松。我欲从之不可得，他年结屋最高峰。
文江八景 其二 巽峰卓笔
作者：邹元标
朝代：明

峰头有笔大如椽，一扫东南半壁天。纵倒银河题不尽，时嘘颢气欲凌烟。
文江八景 其五 金滩春涨
作者：邹元标
朝代：明

春来江上鹁鸠鸣，夜雨萧萧卷浪声。无限中流频击楫，和风相送片帆轻。
文江八景 其八 桐江夜月
作者：邹元标
朝代：明

桐江江上水悠悠，一派青山天际浮。最是无情深夜月，相看不尽古今愁。
文江八景 其六 剑石晴云
作者：邹元标
朝代：明

当年劈石自天成，秀削芙蓉夹岸明。云护风雷时作吼，中宵隐隐似龙鸣。
文江八景 其四 字水拖蓝
作者：邹元标
朝代：明

风行水上字如云，秀撷千山韵不群。岂是地灵呈象数，故开宝篆兆人文。
文江八景·墨潭澄镜
作者：邹元标
朝代：明

潭水澄澄清且沚，心源不动湛如水。一波才动万波随，观象吾今悟至理。峰头有笔大如椽，一扫东南半壁天。纵倒银河题不尽，时嘘颢气欲凌烟。仁山万仞插芙蓉，中有高人伴赤松。我欲从之不可得，他年结屋最高峰。风行水上字如云，秀撷千山韵不群。岂是地灵呈象数，故开宝篆兆人文。春来江上鹁鸠鸣，夜雨萧萧卷浪声。无限中流频击楫，和风相送片帆轻。当年劈石自天成，秀削芙蓉夹岸明。云护风雷时作吼，中宵隐隐似龙鸣。水碧沙明两岸分，斜阳拥照丽江濆。山头倍有松楸慕，风送渔歌不忍闻。桐江江上水悠悠，一派青山天际浮。最是无情深夜月，相看不尽古今愁。
昔年赴戍道出禾川承龙袍溪带湖贺巽东修吾昆仲及龙生作霖高雅感念今昔怅然有怀
作者：邹元标
朝代：明

细雨泥涂行戌时，多君高谊共相期。危楼尊酒看雄剑，野渡扁舟听子规。仕路蹉跎羞短鬓，林皋懒慢负深知。悠悠禾水潭千尺，照我肝肠有所思。
春日赴白鹭洲
作者：邹元标
朝代：明

春水引行舟，桃花夹岸流。沙明群鹭白，雨过万峰幽。浊酒浇孤兴，青山笑晚愁。萋萋芳草绿，无语对江洲。
晚适
作者：邹元标
朝代：明
体裁：七言律诗

城外青山列画屏，城头返照树冥冥。行依曲圃花沾袖，望入孤村竹倚亭。一片好风来芰沼，半湾新月到柴扃。东皋薄暮钟声动，愁听归鸦落晚汀。
有儒生思南胡精邵尧夫数学持李同野大参书谒予赠之以诗
作者：邹元标
朝代：明

圣学本无言，言者即不知。大道本无思，有思属外驰。荣华寻常耳，今古更共之。贫贱信所遭，富贵亦有时。鹍鹏元万里，鹪鹩自一枝。万里元非远，一枝亦非卑。嗟嗟寰中士，扰扰竟何为。局蹐一生耳，徒令达者嗤。置身五行外，庶不负男儿。君更勿念我，久矣玩庖羲。
朋来亭
作者：邹元标
朝代：明

圣贤久寂莫，六籍总荒芜。夜夜庭前月，相看自不孤。
杂兴简同志
作者：邹元标
朝代：明

予性本跌宕，投閒性所宜。济济青衿士，设礼强为师。忆昔文中子，抗颜年少时。予学本蹇浅，模范无足仪。古有青蓝语，辞让亦何为。敩学元相长，矢心共提撕。大道茫茫尔，孝友是根荄。利欲戕贼之，正路成蒿莱。濯足沧浪水，轩举泰山隈。高卑皆自取，孺子得予怀。人生多陷溺，平旦良心开。良心虽几希，达之贯三才。洙泗微言绝，濂洛扬其徽。我明诸大儒，鲁阳戈正挥。世儒纷口耳，中心昧是非。泰山千仞冈，予其欲振衣。鸢鱼察上下，至理无显微。冥心复冥心，谁其杜德机。大镛列东序，横击乃有声。彼物为妖者，不叩而斯鸣。孔门称善问，竟以大儒名。有疑斯有问，有问斯乃成。教然后知困，予任良匪轻。昔谒庐山师，一见相提携。嗜利蔽天性，斯言予诵之。父母同天地，因利失孝慈。兄弟本同气，因利失和怡。贫乃士之常，颜宪有良规。愿言二三子，冰霜慎自持。彼美池中鱼，队队何活泼。彼美林间鹿，一草相呼掇。宇宙原同胞，八荒皆我闼。矧我同心人，忍自相秦越。迢迢千里道，得侣斯不躠。为语同心人，斯道相濡沫。长吟伐木诗，慰我中情豁。涧水何瑩彻，仁峰何巃嵷。弦诵比邹鲁，先辈多淳风。处则躬孝友，出则懋清忠。史书扬其烈，高风激予衷。年来古道丧，随俗而圆通。我资禀庸愚，耐可守颛蒙。藩篱须自固，一德以初终。诸生事佔毕，朝夕圣贤书。六经何浩瀚，汗牛与充车。古人骨已朽，言语皆土苴。吾能得其精，经史糟粕馀。斲轮解我意，请观无极初。年华如流水，勿自负居诸。文章千古事，壮夫比彫虫。彫虫虽小技，斯文岂易工。今人竞词藻，古人性灵通。性灵既以通，源泉滋不穷。六经文章伯，无语不鸿濛。笔可参造化，谁与领春风。圣贤亦有过，此心在自知。但能洗心改，便是得师时。昔为屠沽子，撒手證菩提。昔日蒙不洁，沐浴帝监兹。仲由喜闻过，卒为百世师。人心良炯炯，无为蹈自欺。
杂兴简同志·其一
作者：邹元标
朝代：明

予性本跌宕，投閒性所宜。济济青衿士，设礼强为师。忆昔文中子，抗颜年少时。予学本蹇浅，模范无足仪。古有青蓝语，辞让亦何为。敩学元相长，矢心共提撕。
杂兴简同志·其七
作者：邹元标
朝代：明

涧水何瑩彻，仁峰何巃嵷。弦诵比邹鲁，先辈多淳风。处则躬孝友，出则懋清忠。史书扬其烈，高风激予衷。年来古道丧，随俗而圆通。我资禀庸愚，耐可守颛蒙。藩篱须自固，一德以初终。
杂兴简同志·其十
作者：邹元标
朝代：明

圣贤亦有过，此心在自知。但能洗心改，便是得师时。昔为屠沽子，撒手證菩提。昔日蒙不洁，沐浴帝监兹。仲由喜闻过，卒为百世师。人心良炯炯，无为蹈自欺。
杂兴简同志其七
作者：邹元标
朝代：明
体裁：古风

涧水何莹彻，仁峰何巃嵷。弦诵比邹鲁，先辈多淳风。处则躬孝友，出则懋清忠。史书扬其烈，高风激予衷。年来古道丧，随俗而圆通。我资禀庸愚，耐可守颛蒙。藩篱须自固，一德以初终。
杂兴简同志其三
作者：邹元标
朝代：明
体裁：古风

洙泗微言绝，濂洛扬其徽。我明诸大儒，鲁阳戈正挥。世儒纷口耳，中心昧是非。泰山千仞冈，予其欲振衣。鸢鱼察上下，至理无显微。冥心复冥心，谁其杜德机。
杂兴简同志其九
作者：邹元标
朝代：明
体裁：古风

文章千古事，壮夫比彫虫。彫虫虽小技，斯文岂易工。今人竞词藻，古人性灵通。性灵既以通，源泉滋不穷。六经文章伯，无语不鸿濛。笔可参造化，谁与领春风。
杂兴简同志其二
作者：邹元标
朝代：明
体裁：古风

大道茫茫尔，孝友是根荄。利欲戕贼之，正路成蒿莱。濯足沧浪水，轩举泰山隈。高卑皆自取，孺子得予怀。人生多陷溺，平旦良心开。良心虽几希，达之贯三才。
杂兴简同志其五
作者：邹元标
朝代：明
体裁：古风

昔谒庐山师，一见相提携。嗜利蔽天性，斯言予诵之。父母同天地，因利失孝慈。兄弟本同气，因利失和怡。贫乃士之常，颜宪有良规。愿言二三子，冰霜慎自持。
杂兴简同志其八
作者：邹元标
朝代：明
体裁：古风

诸生事佔毕，朝夕圣贤书。六经何浩瀚，汗牛与充车。古人骨已朽，言语皆土苴。吾能得其精，经史糟粕馀。斲轮解我意，请观无极初。年华如流水，勿自负居诸。
杂兴简同志其六
作者：邹元标
朝代：明
体裁：古风

彼美池中鱼，队队何活泼。彼美林间鹿，一草相呼掇。宇宙原同胞，八荒皆我闼。矧我同心人，忍自相秦越。迢迢千里道，得侣斯不躠。为语同心人，斯道相濡沫。长吟伐木诗，慰我中情豁。
杂兴简同志其四
作者：邹元标
朝代：明
体裁：古风

大镛列东序，横击乃有声。彼物为妖者，不叩而斯鸣。孔门称善问，竟以大儒名。有疑斯有问，有问斯乃成。教然后知困，予任良匪轻。
杨如石任仁堂
作者：邹元标
朝代：明

巨海浮沤浪得身，还谁一窍见天真。东风吹动江门树，一夜寒花遍地新。萧条陋巷可希颜，今古何人解订顽。为语故人杨伯子，工夫只在舞雩间。
杨如石任仁堂·其一
作者：邹元标
朝代：明

巨海浮沤浪得身，还谁一窍见天真。东风吹动江门树，一夜寒花遍地新。
杨如石任仁堂·其二
作者：邹元标
朝代：明

萧条陋巷可希颜，今古何人解订顽。为语故人杨伯子，工夫只在舞雩间。
杨如石孝廉计偕
作者：邹元标
朝代：明

相见温如玉，相交情断金。君登青云去，何处寄吾琴。泰山千仞高，龙门百尺深。高深会有极，莫负百年心。玄珠藏草泽，谁识象罔寻。大道惟率性，至人无饰说。圣门贵皓皓，行谊常高洁。世纲久沦亡，邈矣愧前哲。回首长安道，朔风苦栗烈。慇勤欲有赠，衔杯气已结。
杨如石孝廉计偕·其一
作者：邹元标
朝代：明

相见温如玉，相交情断金。君登青云去，何处寄吾琴。泰山千仞高，龙门百尺深。高深会有极，莫负百年心。玄珠藏草泽，谁识象罔寻。
杨如石孝廉计偕·其二
作者：邹元标
朝代：明

大道惟率性，至人无饰说。圣门贵皓皓，行谊常高洁。世纲久沦亡，邈矣愧前哲。回首长安道，朔风苦栗烈。慇勤欲有赠，衔杯气已结。
柬王梦峰
作者：邹元标
朝代：明

掀翻尘见解，推倒旧河山。谢绝寰中扰，亲身见孔颜。
柬罗公廓给谏
作者：邹元标
朝代：明

老去交情重，怀君意转深。廿年青琐客，同赋白头吟。突兀千秋意，蹉跎万古心。嘤嘤闻好鸟，相唤出幽林。
柳渠翁与先大夫双崖公为儒连蹇世皆笑之而二老自喜今后人犹世儒业不废谁谓儒可笑哉惟贤世兄过我感今追昔口占奉勖
作者：邹元标
朝代：明

与君数世是通家，仁厚诗书泽未涯。天意茫茫那可问，相逢且自惜年华。
桐江晤徐献和廉访使
作者：邹元标
朝代：明

三十馀年老弟兄，相思几度梦魂惊。忽闻青雀云间至，不觉幽怀座上倾。世味尝来偏磊磈，人情阅处太纵横。匡庐乞得閒身地，岁晚相期共耦耕。
次汪静峰使君见怀韵
作者：邹元标
朝代：明

独向窗前抱膝吟，春来偏觉主恩深。悬崖忽堕仙人露，碧水遥闻宓子琴。断去葛藤时杜口，坐穿木榻解忘心。青青柏树缘非偶，请听流莺送好音。
沈慎庵父母雪中赴泷江书院投赠
作者：邹元标
朝代：明

春风堂下集诸生，一日能开万古盟。莫道壶浆迎父老，千山飞雪迓行旌。
涉沅湘歌
作者：邹元标
朝代：明

浩浩湘江水，终朝不断流。天地有穷处，水流无时休。东没千顷田，西荡百沙洲。桑田曾几换，历尽几春秋。青青红颜子，忽忽尽白头。问之何能尔，光阴不暂留。试看臂鹰手，力能取公侯。一朝忽倾否，白骨委荒丘。俯仰天地间，身世如蜉蝣。堪怜昏昏者，拘拘如楚囚。所以洙泗叟，耻为寝食谋。逝者叹如斯，川上坐相求。所以碧玉老，一生阳春楼。背汗虽未收，木绵被重裘。先哲开我蒙，惟有濂溪俦。汉唐不知此，思之仍含羞。学术苦未力，终夜犹多愁。万物皆备我，汲汲当猛修。典籍如汗海，役役如倒牛。吐辞即为经，莫把六经抽。白云满涧户，归袂风飕飕。顺理为穷达，无心羡勋猷。撒手悬崖坐，海岱一腔收。可生亦可死，身外复何忧。
清明登先江安人陇有感
作者：邹元标
朝代：明

艰危曾共尔，舍我竟仙游。云佩飘何处，鸾台黯不收。乾坤难寄恨，日月此堪愁。却忆鼓盆者，何心得自由。万里方伊始，修途遽失君。百年悲短发，四望莽愁云。月落惊鸳梦，风高急雁群。重泉应念否，无语对斜曛。
清明登先江安人陇有感·其一
作者：邹元标
朝代：明

艰危曾共尔，舍我竟仙游。云佩飘何处，鸾台黯不收。乾坤难寄恨，日月此堪愁。却忆鼓盆者，何心得自由。
清明登先江安人陇有感·其二
作者：邹元标
朝代：明

万里方伊始，修途遽失君。百年悲短发，四望莽愁云。月落惊鸳梦，风高急雁群。重泉应念否，无语对斜曛。
游石莲洞
作者：邹元标
朝代：明

洞是何年辟，寻幽我乍来。拨云餐石髓，朵朵莲花开。下榻万缘空，泠然欲御风。真人不可作，谁与论参同。束发诵遗篇，生迟五十年。焚香端不愧，心迹可青天。前辈风流在，后来渐不如。江河无计挽，深愧彦方居。经宵即出洞，密偈付藤萝。时有松风至，为僧发浩歌。是谁为洞主，非我亦非伊。承前须直领，不用转头思。岂是鬼神凿，幻出琼花奇。月照黄金屋，雪留白玉枝。遥指岩头桂，先生亲手栽。蒲团趺坐稳，时有暗香来。开士叩禅关，朗公已出山。题诗岩窦里，未许落人间。直上怀濂阁，愁深虎豹关。九重天浩荡，赢得老僧閒。
游石莲洞·其一
作者：邹元标
朝代：明

洞是何年辟，寻幽我乍来。拨云餐石髓，朵朵莲花开。
游石莲洞·其七
作者：邹元标
朝代：明

岂是鬼神凿，幻出琼花奇。月照黄金屋，雪留白玉枝。
游石莲洞·其三
作者：邹元标
朝代：明

束发诵遗篇，生迟五十年。焚香端不愧，心迹可青天。
游石莲洞·其九
作者：邹元标
朝代：明

开士叩禅关，朗公已出山。题诗岩窦里，未许落人间。
游石莲洞·其二
作者：邹元标
朝代：明

下榻万缘空，泠然欲御风。真人不可作，谁与论参同。
游石莲洞·其五
作者：邹元标
朝代：明

经宵即出洞，密偈付藤萝。时有松风至，为僧发浩歌。
游石莲洞·其八
作者：邹元标
朝代：明

遥指岩头桂，先生亲手栽。蒲团趺坐稳，时有暗香来。
游石莲洞·其六
作者：邹元标
朝代：明

是谁为洞主，非我亦非伊。承前须直领，不用转头思。
游石莲洞·其十
作者：邹元标
朝代：明

直上怀濂阁，愁深虎豹关。九重天浩荡，赢得老僧閒。
游石莲洞·其四
作者：邹元标
朝代：明

前辈风流在，后来渐不如。江河无计挽，深愧彦方居。
游青原翠屏
作者：邹元标
朝代：明

翠屏千古自嶙峋，此日来游意独亲。忽听歌声林木起，始知天地属閒身。
漫吟二首
作者：邹元标
朝代：明

多病宜逃世，浮名合敛踪。杜门安偃蹇，自性本愚慵。千句竟成閒，片言如泰山。欲知语与默，意在合离间。
漫吟二首·其一
作者：邹元标
朝代：明

多病宜逃世，浮名合敛踪。杜门安偃蹇，自性本愚慵。
漫吟二首·其二
作者：邹元标
朝代：明

千句竟成閒，片言如泰山。欲知语与默，意在合离间。
独对亭书怀次王阳明先生韵
作者：邹元标
朝代：明

几从江上过，危峰坐中见。清秋披蒙茸，始得陟崇巘。诸贤聚一堂，图书已识面。忆昔迷歧路，困衡不善变。博文并格物，留情经与传。于今两寘之，深荷圣衷眷。古人弃糟粕，用为来者劝。素琴本无弦，了心何足辩。
玄潭次罗文恭韵
作者：邹元标
朝代：明

玄都风境尚依然，陈迹回看已十年。渔唱浅深来渡口，桃花烂漫放溪边。鱼龙隐见澄潭窟，松柏高参古殿前。胜地清光容易得，同游切莫负良缘。
玄潭观
作者：邹元标
朝代：明

扁舟古渡正清秋，宝阁凌空翠欲流。骑鹤仙人诗可在，焚鱼学士榻空留。长松乍吼苍虬动，叠浪初翻白雪浮。霜剑磨崖千古色，振衣还上最高头。
玄潭观次曾司空韵是日祀二刘文学
作者：邹元标
朝代：明

俎豆堂开系所思，丹枫露冷正秋时。昔年立雪人如在，此日吟风客自知。渺渺长川迷古渡，悠悠世路共心期。庭阶不尽迟回意，千载真传为语谁。
王塘南少卿会讲龙华
作者：邹元标
朝代：明

记得髫年此旧游，重来说法使人愁。天留故老传宗教，人向空门悟实修。野鸟有情凭槛语，碧云无恙傍檐流。诸君不用多惆怅，试看青山自点头。
理旧稿偶成
作者：邹元标
朝代：明

少年奇气颇峥嵘，中岁蹉跎短鬓生。著述漫言窥二酉，谭玄空自守三庚。雕虫篆刻非吾事，覆瓿藏山亦世情。徙宅欲巢衡霍顶，春来驱犊带云耕。
甘子明雪中过山居
作者：邹元标
朝代：明

尔我故穷交，相过藉白茅。惭非扬子宅，聊比野人巢。地僻天疑迥，情深俗可抛。浊醪长日共，寂莫任君嘲。学道共年深，俄惊莫境临。青山原不厌，白雪故相侵。听鸟便幽意，看云协素心。但期肝胆在，那复问知音。
甘子明雪中过山居·其一
作者：邹元标
朝代：明

尔我故穷交，相过藉白茅。惭非扬子宅，聊比野人巢。地僻天疑迥，情深俗可抛。浊醪长日共，寂莫任君嘲。
甘子明雪中过山居·其二
作者：邹元标
朝代：明

学道共年深，俄惊莫境临。青山原不厌，白雪故相侵。听鸟便幽意，看云协素心。但期肝胆在，那复问知音。
登九华山歌
作者：邹元标
朝代：明

扁舟昨日过匡庐，沐浴焚香谒五老。今朝乘兴上青阳，九华苍苍色更好。历历星辰皆可扪，迢迢直上青天道。青莲居士何太奇，江上看山便题诗。胸蟠珠玑何磊落，于今岩壑光陆离。新建生平真好游，献俘重来十八秋。心印只今谁直领，乾坤俯仰空悠悠。空悠悠，泪双流，识得一，万事休。悟来只在刹那间，山僧含笑虎溪头。石火光阴转瞬过，文章道德莫蹉跎。古今不少奇游者，几人山色共嵯峨。
看月怀陈光庭
作者：邹元标
朝代：明

皓魄凌霄夜睡迟，科头松下漫支颐。光涵天地堪谁说，影动鱼龙祗自知。露下风高看斗转，庭空木落听蛩悲。会心人远空陈迹，千载嗒然忆惠施。
示宇初同年
作者：邹元标
朝代：明

浮云不碍水中天，翠竹亭亭大士禅。江上渔翁高卧稳，随风吹去渡头船。
示昆弟
作者：邹元标
朝代：明

告我诸弟，予猎浮名。忆昔负遣，万死一生。圣主恩深，归卧溪衡。萧萧华发，绝知屏营。人间毁誉，羽毛斯轻。惟此簧鼓，世比蛙鸣。水田之麓，可以躬耕。岂无好我，示我周行。
示郑天台山人
作者：邹元标
朝代：明

身在三才中，学超象数先。有相终为幻，无为本自然。问予何所事，饥餐与倦眠。流云閒出岫，栖鸟倦飞还。万物皆如此，谁能悟真诠。我欲杜吾口，忘言玄更玄。
禾川别大哥
作者：邹元标
朝代：明

驱驰万里旅魂惊，为别相看泪满缨。去国谩怀乡土念，临歧更怆弟兄情。书传绝域秋鸿远，梦入荒山夜月明。归到文江春色好，逢人莫说二难名。
禾川别母
作者：邹元标
朝代：明

问归情更切，驻马复迟迟。泪尽长川逝，心悬寸草知。乖离终是恨，重庆岂难期。会有金鸡诏，遐方酹酒时。
章衡阳省丈赴谪罗定州道文江宿小斋
作者：邹元标
朝代：明

十载知名久，初看是梦中。坐来人似玉，谭去气成虹。百粤风烟壮，千山道路穷。愿言频爱护，朝论倚山公。英雄俱失路，聚首倍堪怜。把臂风尘绝，停杯意气偏。驱车君似隐，面壁我疑禅。细雨分离处，无言亦黯然。
章衡阳省丈赴谪罗定州道文江宿小斋·其一
作者：邹元标
朝代：明

十载知名久，初看是梦中。坐来人似玉，谭去气成虹。百粤风烟壮，千山道路穷。愿言频爱护，朝论倚山公。
章衡阳省丈赴谪罗定州道文江宿小斋·其二
作者：邹元标
朝代：明

英雄俱失路，聚首倍堪怜。把臂风尘绝，停杯意气偏。驱车君似隐，面壁我疑禅。细雨分离处，无言亦黯然。
简会中同志
作者：邹元标
朝代：明

急开眼，谨贴身。乾坤内，做个人。学不疑，功不真。疑不问，气不振。际嘉会，乘青春。鱼有水，德有邻。宜黾勉，莫因循。年年会，日日新。
紫极观梦先太安人
作者：邹元标
朝代：明

夜阑紫极云深处，梦里分明见母颜。起听檐鸡催曙色，两行血泪对青山。
纪慈训
作者：邹元标
朝代：明

尔上金陵去，何事泪浪浪。阿郎听吾训，朝夕慎莫忘。尔心虽慈善，尔性何太刚。半生滨九死，天度幸汪洋。古人佩韦弦，国手审温凉。良玉比君子，何事不易方。罔发他人隐，罔恃自己长。扬善不扬恶，齿颊有馀芳。循循身有德，汪汪度难量。和气蒸闺阃，子嗣自繁昌。勉哉崇令德，古语戒垂堂。阿儿听我训，朝夕慎莫忘。
胡瑞之廉宪过访
作者：邹元标
朝代：明

十年抱病卧柴门，过我频烦使者轩。道在不须论出处，坐穿木榻久忘言。
自警二首
作者：邹元标
朝代：明

收敛精神入太虚，终朝兀兀总如愚。老来不识原头路，只恐青山也笑予。今朝不知明朝事，肯效人间寿者痴。若要了时即便了，乾坤伶俐几男儿。
自警二首·其一
作者：邹元标
朝代：明

收敛精神入太虚，终朝兀兀总如愚。老来不识原头路，只恐青山也笑予。
自警二首·其二
作者：邹元标
朝代：明

今朝不知明朝事，肯效人间寿者痴。若要了时即便了，乾坤伶俐几男儿。
舍身岩
作者：邹元标
朝代：明

万法皆应舍，何论泡影身。岂因禅定力，久已渡迷津。
舟中寄怀张明成学士邓以德太史涂汝高侍御三先生二首
作者：邹元标
朝代：明

维舟章江上，江门多故知。念我成远别，朝夕数追随。杂佩各持赠，伐木有馀悲。惭余虽驽马，敢复背良规。长风催彩鹢，恨恨不能移。招手成南北，永夜徒相思。学士富经纶，四海拟伊周。太史性寂莫，雅志耽玄修。侍御温如玉，澄清志已酬。我本淡荡者，干时诚足羞。我性非干时，我志在千秋。所志如未偶，长揖谢王侯。为语冥寥士，异派终同流。
舟中寄怀张明成学士邓以德太史涂汝高侍御三先生二首·其一
作者：邹元标
朝代：明

维舟章江上，江门多故知。念我成远别，朝夕数追随。杂佩各持赠，伐木有馀悲。惭余虽驽马，敢复背良规。长风催彩鹢，恨恨不能移。招手成南北，永夜徒相思。
舟中寄怀张明成学士邓以德太史涂汝高侍御三先生二首其二
作者：邹元标
朝代：明
体裁：古风

学士富经纶，四海拟伊周。太史性寂莫，雅志耽玄修。侍御温如玉，澄清志已酬。我本淡荡者，干时诚足羞。我性非干时，我志在千秋。所志如未偶，长揖谢王侯。为语冥寥士，异派终同流。
荆溪吴节母贞裕挽诗
作者：邹元标
朝代：明

结缡自昔期偕老，琴瑟欢娱百年好。讵知莫莫敚所天，称未亡人何太早。欲将此身殉夜台，谁为宗祏荐蘋藻。矢节昌胙肩一心，冰雪棱棱日杲杲。簧鼓可耐帷墙口，操刀刈发盟穹昊。季公有子犹之子，煦媮鼌夕躬文葆。机声轧轧霜始凝，乌啼惨惨天未皓。百折不回百酸尝，儿能搦管长虹扫。鹏搏九万程如只，节母顿破忧心捣。帝旌节义纶俞下，六珈锡来恩波浩。女贞树自向冬荣，雨露栽培真宰造。真宰造福福无垠，世德绳绳怀远抱。一门三叶式诒谷，始信善庆自有种，荣名不在玉为宝。堪怜黄鹄歌早寡，身外荣华付土苴。独抱一片金石心，羞彼淟涊何为者。茕茕嫠室对孤灯，形影相吊呼不应。鷇得仙儿能笑语，恍压群音度迦陵。丸熊画荻不辞倦，艰贞百倍谁为援。天悯节烈笃世祚，公侯复始真才见。绰楔遥临玉女潭，龙綍辉煌焕斗南。毋德君恩两不朽，节孝门第瑞气酣。君不见杞妇殉夫宗祊殄，魏妻鞠子孙乃显。何如节母殖庆长，朝阳鸣处凤毛腆。慧龙骧首扈宗伯，忠犯逆鳞称蹇蹇。诜诜曾孙世济美，文章秀发一时选。残膏剩馥覆后昆，千秋不愧贞裕匾。
荆溪吴节母贞裕挽诗·其一
作者：邹元标
朝代：明
体裁：古风

结缡自昔期偕老，琴瑟欢娱百年好。讵知莫莫敚所天，称未亡人何太早。欲将此身殉夜台，谁为宗祏荐蘋藻。矢节昌胙肩一心，冰雪棱棱日杲杲。簧鼓可耐帷墙口，操刀刈发盟穹昊。季公有子犹之子，煦媮晁夕躬文葆。机声轧轧霜始凝，乌啼惨惨天未皓。百折不回百酸尝，儿能搦管长虹扫。鹏搏九万程如只，节母顿破忧心捣。帝旌节义纶俞下，六珈锡来恩波浩。女贞树自向冬荣，雨露栽培真宰造。真宰造福福无垠，世德绳绳怀远抱。一门三叶式诒谷，始信善庆自有种，荣名不在玉为宝。
荆溪吴节母贞裕挽诗·其一
作者：邹元标
朝代：明

结缡自昔期偕老，琴瑟欢娱百年好。讵知莫莫敚所天，称未亡人何太早。欲将此身殉夜台，谁为宗祏荐蘋藻。矢节昌胙肩一心，冰雪棱棱日杲杲。簧鼓可耐帷墙口，操刀刈发盟穹昊。季公有子犹之子，煦媮鼌夕躬文葆。机声轧轧霜始凝，乌啼惨惨天未皓。百折不回百酸尝，儿能搦管长虹扫。鹏搏九万程如只，节母顿破忧心捣。帝旌节义纶俞下，六珈锡来恩波浩。女贞树自向冬荣，雨露栽培真宰造。真宰造福福无垠，世德绳绳怀远抱。一门三叶式诒谷，始信善庆自有种，荣名不在玉为宝。
荆溪吴节母贞裕挽诗·其二
作者：邹元标
朝代：明

堪怜黄鹄歌早寡，身外荣华付土苴。独抱一片金石心，羞彼淟涊何为者。茕茕嫠室对孤灯，形影相吊呼不应。鷇得仙儿能笑语，恍压群音度迦陵。丸熊画荻不辞倦，艰贞百倍谁为援。天悯节烈笃世祚，公侯复始真才见。绰楔遥临玉女潭，龙綍辉煌焕斗南。毋德君恩两不朽，节孝门第瑞气酣。君不见杞妇殉夫宗祊殄，魏妻鞠子孙乃显。何如节母殖庆长，朝阳鸣处凤毛腆。慧龙骧首扈宗伯，忠犯逆鳞称蹇蹇。诜诜曾孙世济美，文章秀发一时选。残膏剩馥覆后昆，千秋不愧贞裕匾。
草堂杂兴
作者：邹元标
朝代：明

寂寂寥寥扬子居，悟来那用五车书。春凝池畔莲将茂，绿满窗前草不除。得意举杯邀去鸟，会心束手伴游鱼。惺惺正属吾家事，未忍无成岁月虚。
草堂杂兴二首·其一
作者：邹元标
朝代：明
体裁：七言律诗

柴扉恰对玉屏峰，环合千峰翠万重。晓映明霞侵薜荔，秋悬白雪点芙蓉。临池自种先生柳，巢鹤宜栽处士松。借问当年游宦者，几人曾此蹑高踪。
草堂杂兴二首·其二
作者：邹元标
朝代：明
体裁：七言律诗

坐拥柴扉久不开，村园委巷自徘徊。渐看细草循阶长，已见红云拂槛来。閒极几寻陶令传，情深犹忆杜陵杯。吟成信步翛然处，索笑庭前几树梅。
蓝生扩之常虑予召毁故作此解之
作者：邹元标
朝代：明

一入云山百念轻，蒲团坐破竟无生。碧潭深处藏名好，纵是孤寒梦亦清。看来万事羽毛轻，冰玉泠泠出世情。不逐众生留口业，祗将心事托神明。怪得叔孙毁仲尼，忧心悄悄亦何为。死生进退浑忘却，无恙青天祗自知。人间毁誉寻常耳，定脚江门我最真。千古真人千古眼，尧仁蹠暴总纤尘。
蓝生扩之常虑予召毁故作此解之·其一
作者：邹元标
朝代：明

一入云山百念轻，蒲团坐破竟无生。碧潭深处藏名好，纵是孤寒梦亦清。
蓝生扩之常虑予召毁故作此解之·其三
作者：邹元标
朝代：明

怪得叔孙毁仲尼，忧心悄悄亦何为。死生进退浑忘却，无恙青天祗自知。
蓝生扩之常虑予召毁故作此解之·其二
作者：邹元标
朝代：明

看来万事羽毛轻，冰玉泠泠出世情。不逐众生留口业，祗将心事托神明。
蓝生扩之常虑予召毁故作此解之·其四
作者：邹元标
朝代：明

人间毁誉寻常耳，定脚江门我最真。千古真人千古眼，尧仁蹠暴总纤尘。
蓝豫阳国学赴选兼柬孟我疆尚宝
作者：邹元标
朝代：明

卧病衡门下，愁闻一叶飞。霜添征士铗，泪湿故人衣。灯火怜吾党，交游忆帝畿。除书如己下，早为报庭闱。北海孟夫子，风流迥不群。经纶齐董贾，著述拟河汾。玉树曾频梦，尺书久未闻。翩翩南雁至，何日慰停云。
蓝豫阳国学赴选兼柬孟我疆尚宝·其一
作者：邹元标
朝代：明

卧病衡门下，愁闻一叶飞。霜添征士铗，泪湿故人衣。灯火怜吾党，交游忆帝畿。除书如己下，早为报庭闱。
蓝豫阳国学赴选兼柬孟我疆尚宝·其二
作者：邹元标
朝代：明

北海孟夫子，风流迥不群。经纶齐董贾，著述拟河汾。玉树曾频梦，尺书久未闻。翩翩南雁至，何日慰停云。
薛钦宇督学楚中
作者：邹元标
朝代：明

翩翩文彩迈时流，拥传俄看出帝州。大别山前春色满，还谁同眺岳阳楼。濂溪溪上草绸缪，月色岩光迥不侔。寂寞河东风咏后，沅兰湘芷忆前修。
薛钦宇督学楚中·其一
作者：邹元标
朝代：明

翩翩文彩迈时流，拥传俄看出帝州。大别山前春色满，还谁同眺岳阳楼。
薛钦宇督学楚中·其二
作者：邹元标
朝代：明

濂溪溪上草绸缪，月色岩光迥不侔。寂寞河东风咏后，沅兰湘芷忆前修。
观澜轩次谢虚亭韵
作者：邹元标
朝代：明

消磨豪气尽，踪迹任浮沈。有地堪逃暑，无人可会心。芙蓉我独宿，君自恩江来。为结同心友，禅关日日开。
观澜轩次谢虚亭韵·其一
作者：邹元标
朝代：明

消磨豪气尽，踪迹任浮沈。有地堪逃暑，无人可会心。
观澜轩次谢虚亭韵·其二
作者：邹元标
朝代：明

芙蓉我独宿，君自恩江来。为结同心友，禅关日日开。
观音寺杂兴
作者：邹元标
朝代：明

病骨淹旬久，乏裁还尔思。残经谈去远，香积到来稀。默识同尼叟，忘言忆惠施。未须嫌寂莫，吾学贵心期。
观音岩
作者：邹元标
朝代：明

观音妙相原非相，洞里观音不是真。若向此中参得透，观音处处现全身。
访刘静之光禄
作者：邹元标
朝代：明

怪来何事不相容，久别那堪意气慵。春到莺声求友切，斋悬榻影带云封。萧萧华发还同社，渺渺苍波任去踪。松竹岁寒吾敢负，不妨时醉酒家佣。
访朱鉴翁座师
作者：邹元标
朝代：明

不辞蹑屩远寻师，廿载襟怀始一披。几向南中瞻海岱，今从座上挹琼芝。谩言潇洒吟风日，愿学屏营立雪时。滥厕门墙成底事，抠趋惟有泪双垂。
诸生天坛歌咏盈野
作者：邹元标
朝代：明

拨草天坛坐，翛然似习忘。雨馀千嶂静，春老百花香。玄论惊潭渚，狂歌闹夕阳。依稀童冠乐，不让舞雩乡。
读书
作者：邹元标
朝代：明

红尘玉案休相侵，为爱名山即道林。残卷开题珠影遍，空斋长掩白云深。眼看大易原非画，弹到朱弦别有音。何处更寻糟粕句，斲轮先已得吾心。
谒周元公祠
作者：邹元标
朝代：明

水漫平田绿树滋，野塘孤浦敞遗祠。春融砌草年年长，云拥图书片片垂。未拜匡庐犹仰止，坐听彭渚亦流澌。乾坤负荷者谁子，独立庭阶有所思。
谢亲知见存
作者：邹元标
朝代：明

诏许巢由作远臣，衡门吾亦爱吾真。极知城市逢迎苦，肯受亲朋礼数嗔。野鹤青霄承沆瀣，冥鸿天末远风尘。不妨裘仲时相顾，容我山中自在身。
谩吟六首
作者：邹元标
朝代：明

浮云抉破青天开，撒手悬崖万丈台。悟后浑然无一事，无修原自有修来。廿年踪迹遍穷途，到处人间费浪呼。今日猛然无可道，不妨人笑是痴愚。无古无今无显微，千年贤圣竟同归。庭前草色青青长，未许人间说是非。腰间三尺龙泉剑，付与人间斩葛藤。未断葛藤终浪语，须知斯道在人弘。纷纷谭道何多歧，道听途闻也自欺。纵说良知无觅处，谁知吾道在希夷。有意搜寻终道远，安排著意亦成魔。鱼龙高卧澄潭彻，莫以无风更起波。
谩吟六首·其一
作者：邹元标
朝代：明

浮云抉破青天开，撒手悬崖万丈台。悟后浑然无一事，无修原自有修来。
谩吟六首·其三
作者：邹元标
朝代：明

无古无今无显微，千年贤圣竟同归。庭前草色青青长，未许人间说是非。
谩吟六首·其二
作者：邹元标
朝代：明

廿年踪迹遍穷途，到处人间费浪呼。今日猛然无可道，不妨人笑是痴愚。
谩吟六首·其五
作者：邹元标
朝代：明

纷纷谭道何多歧，道听途闻也自欺。纵说良知无觅处，谁知吾道在希夷。
谩吟六首·其六
作者：邹元标
朝代：明

有意搜寻终道远，安排著意亦成魔。鱼龙高卧澄潭彻，莫以无风更起波。
谩吟六首·其四
作者：邹元标
朝代：明

腰间三尺龙泉剑，付与人间斩葛藤。未断葛藤终浪语，须知斯道在人弘。
谪仙桥
作者：邹元标
朝代：明
体裁：古风

盘谷清溪上，滴滴山间鸣。盘谷逶且邃，山泉流且清。酌此杯中饮，欣然得我情。坐觉尘踪远，还令世虑轻。欲构留云窝，时来濯我缨。
赠但友孟皋
作者：邹元标
朝代：明

父母生我身，圣贤觉我仁。毫釐如有差，爱敬皆非真。彼美名家子，意气凌苍旻。浩瀚破千卷，挥毫若有神。明月千古珍，灼烁光四邻。用之弹鸟雀，叹息道旁人。颜生尊四勿，张也敬书绅。美玉藉山石，盘铭在日新。
赠刘述亭郎中
作者：邹元标
朝代：明

刘向传经事已违，归来仍掩白柴扉。空门似待幽人往，莲社翻令静者依。澹荡久便麋鹿性，疏狂新制芰荷衣。相看不尽泠然意，彼我何时杜德机。
赠唐仁卿
作者：邹元标
朝代：明

知君试政数年前，把臂金陵岂偶然。此别应须各努力，莫将閒语负前贤。千圣相传只此心，夫君何事外头寻。雷风露雨无非教，休向沙头只漫吟。谁道文编是学陈，陈王学脉定谁真。停轺如过江门里，碧玉楼前春草新。
赠唐仁卿·其一
作者：邹元标
朝代：明

知君试政数年前，把臂金陵岂偶然。此别应须各努力，莫将閒语负前贤。
赠唐仁卿·其三
作者：邹元标
朝代：明

谁道文编是学陈，陈王学脉定谁真。停轺如过江门里，碧玉楼前春草新。
赠唐仁卿·其二
作者：邹元标
朝代：明

千圣相传只此心，夫君何事外头寻。雷风露雨无非教，休向沙头只漫吟。
赠梁绍东画士
作者：邹元标
朝代：明

问君能不绘予心，只在青天月下寻。莫怪病骸还偃蹇，试看野鹤在松林。莲花绰约淤泥里，肯逐东风逞艳姿。外直中通元不染，漫将彩笔寄予思。
赠梁绍东画士·其一
作者：邹元标
朝代：明

问君能不绘予心，只在青天月下寻。莫怪病骸还偃蹇，试看野鹤在松林。
赠梁绍东画士·其二
作者：邹元标
朝代：明

莲花绰约淤泥里，肯逐东风逞艳姿。外直中通元不染，漫将彩笔寄予思。
赠汝实内兄
作者：邹元标
朝代：明
体裁：古风

空谷有足音，招赏游青山。欢言几朝夕，中道忽辞还。鸡鸣戒俦侣，霜雪满河关。送之城南隅，酌酒勉加餐。丈夫志四方，无为怆离颜。
赠谢磐谷山人
作者：邹元标
朝代：明

棱棱丰骨自天成，老向长安觅友生。座上不须弹法指，庭前菉竹已同声。堪怜四世老箕裘，白发萧萧亦壮游。尘世相看成独往，几人端不为身谋。
赠谢磐谷山人·其一
作者：邹元标
朝代：明

棱棱丰骨自天成，老向长安觅友生。座上不须弹法指，庭前菉竹已同声。
赠谢磐谷山人·其二
作者：邹元标
朝代：明

堪怜四世老箕裘，白发萧萧亦壮游。尘世相看成独往，几人端不为身谋。
赠郭生善篆图书者
作者：邹元标
朝代：明

平生无所好，所好在图书。藉此传心印，千秋意不虚。
过杨椒山墓碑
作者：邹元标
朝代：明

高碑插穹窿，瞻拜心震惊。今日泰华重，当年一羽轻。勉哉岩廊士，勿愿有斯名。宿墓多青草，黄云莽莽垂。欲别不忍别，令人有遗思。毒死忠良士，奚独一分宜。
过杨椒山墓碑·其一
作者：邹元标
朝代：明

高碑插穹窿，瞻拜心震惊。今日泰华重，当年一羽轻。勉哉岩廊士，勿愿有斯名。
过杨椒山墓碑·其二
作者：邹元标
朝代：明

宿墓多青草，黄云莽莽垂。欲别不忍别，令人有遗思。毒死忠良士，奚独一分宜。
送甘义麓
作者：邹元标
朝代：明
体裁：五言绝句

秋风送尔去，尔去几时来。独立江亭上，长空一雁回。
送都匀友人
作者：邹元标
朝代：明
体裁：七言绝句

空山梅柳欲催春，忽报柴门至远宾。莫道并州浑忘却，见君犹似故乡人。
送龙紫海侍御之秦二首
作者：邹元标
朝代：明

秦川自古帝王州，此日乘骢亦壮游。莫道匈奴今远避，黄沙莽莽使人愁。三月莺花江上行，大宛万马自逢迎。骊歌不唱阳关曲，鹭水悠悠万里情。
送龙紫海侍御之秦二首·其一
作者：邹元标
朝代：明

秦川自古帝王州，此日乘骢亦壮游。莫道匈奴今远避，黄沙莽莽使人愁。
送龙紫海侍御之秦二首·其二
作者：邹元标
朝代：明

三月莺花江上行，大宛万马自逢迎。骊歌不唱阳关曲，鹭水悠悠万里情。
采薪
作者：邹元标
朝代：明
体裁：古风

幽暗泉岩下，松柏渐成行。灌溉深封护，或恐牛羊伤。诸卉随芳萎，独此傲雪霜。众莫轻微渺，伫看参天长。
里妇叹·其一
作者：邹元标
朝代：明
体裁：乐府曲辞

仰盼天中月，流光入庭户。明月本无情，何分新与故。新者欢不足，故者有馀慕。笙歌乱四邻，孰念此荆布。
里妇叹·其三
作者：邹元标
朝代：明
体裁：乐府曲辞

鸳鸯水中鸟，双双飞且鸣。凡物皆有侣，相应以同声。而我独无俦，汎若水中萍。萍开水见底，照见别离情。
里妇叹·其二
作者：邹元标
朝代：明
体裁：乐府曲辞

窈窕谁家女，双手抱琵琶。静听鸾鹄操，心中乱如麻。秋声方戒节，道路满蒹葭。所思在美人，悠悠一水涯。
閒云馆为张洪阳太史赋
作者：邹元标
朝代：明
体裁：七言绝句

乱木苍苍落日曛，杖藜桥畔自为群。茅亭小构澄江上，高卧西山一片云。
閒居杂兴
作者：邹元标
朝代：明

尘途争捧檄，皇皇曰为亲。苟遂犬马事，而坠百年身。曾子能养志，颜生重归仁。岂无负米者，扬亲亿万春。家有圣善母，七十共艰辛。容我衡门老，朝夕共鲈莼。万乘原非重，一芥不为轻。茅茨即广厦，沟渎亦沧溟。翩翩复翩翩，振衣我何营。至理已跃如，岂必證无生。逖观尘途士，党与纷欢呼。世无师旷耳，亦获圭璋誉。转盼骨己朽，人与年俱徂。廓落乾坤内，万古皆吾徒。
閒居杂兴·其一
作者：邹元标
朝代：明

尘途争捧檄，皇皇曰为亲。苟遂犬马事，而坠百年身。曾子能养志，颜生重归仁。岂无负米者，扬亲亿万春。家有圣善母，七十共艰辛。容我衡门老，朝夕共鲈莼。
閒居杂兴·其三
作者：邹元标
朝代：明

逖观尘途士，党与纷欢呼。世无师旷耳，亦获圭璋誉。转盼骨己朽，人与年俱徂。廓落乾坤内，万古皆吾徒。
閒居杂兴其二
作者：邹元标
朝代：明
体裁：古风

万乘原非重，一芥不为轻。茅茨即广厦，沟渎亦沧溟。翩翩复翩翩，振衣我何营。至理已跃如，岂必證无生。
闻泉亭
作者：邹元标
朝代：明

沥沥泉声响，因风杂涧篁。仲尼观逝水，孺子咏沧浪。
阳明祠有感
作者：邹元标
朝代：明

元化曾将赤手扶，名贤高榜映寰区。先朝勋业谁能并，此地宫墙半欲芜。檐际閒云蛛挂网，松梢明月鹤呼雏。岩前空对蘋蘩色，几向庭阶荐束刍。
雪中偶吟四首
作者：邹元标
朝代：明

人皆笑拙宦，我独乐有馀。浮气日以敛，性天日以舒。名者不祥器，况复窃高誉。洗心力澄汰，庶不负居诸。巀嶪白云司，乃在玄武滨。湖中有佳果，四时常鲜新。昔年产明珠，灼烁光四邻。今乃伏泥滓，一望常悲辛。堤上松愈好，日暮隐龙鳞。予性本刚方，予度甚汪洋。片言切名理，服膺讵敢忘。泰华难尺度，沧溟岂斗量。嗟彼夸毗子，咄咄徒刚肠。我钦邓宗伯，高斋绝轮鞅。贫难供菽水，潜身卧草莽。一朝膺特命，贤关振韶响。簉迹夔龙间，游心羲皇上。学问窥天人，玄珠得象罔。念予性孤贞，高轩时来往。拟卧西山曲，疑义共欣赏。予本澹荡者，一见心惝恍。
雪中偶吟四首·其一
作者：邹元标
朝代：明

人皆笑拙宦，我独乐有馀。浮气日以敛，性天日以舒。名者不祥器，况复窃高誉。洗心力澄汰，庶不负居诸。
雪中偶吟四首其三
作者：邹元标
朝代：明
体裁：古风

予性本刚方，予度甚汪洋。片言切名理，服膺讵敢忘。泰华难尺度，沧溟岂斗量。嗟彼夸毗子，咄咄徒刚肠。
雪中偶吟四首其二
作者：邹元标
朝代：明
体裁：古风

巀嶪白云司，乃在玄武滨。湖中有佳果，四时常鲜新。昔年产明珠，灼烁光四邻。今乃伏泥滓，一望常悲辛。堤上松愈好，日暮隐龙鳞。
雪中偶吟四首其四
作者：邹元标
朝代：明
体裁：古风

我钦邓宗伯，高斋绝轮鞅。贫难供菽水，潜身卧草莽。一朝膺特命，贤关振韶响。簉迹夔龙间，游心羲皇上。学问窥天人，玄珠得象罔。念予性孤贞，高轩时来往。拟卧西山曲，疑义共欣赏。予本澹荡者，一见心惝恍。
青原偶感
作者：邹元标
朝代：明

少年曾此问迷津，荏苒韶光及此晨。大药不教顽石变，春风难遣鬓毛新。还凭麋鹿山中性，来结烟霞物外身。丘壑盟心吾敢负，翠屏千古自嶙峋。
题南皋小隐处
作者：邹元标
朝代：明

昔云大隐隐城市，我今小隐隐招提。招提半在山之曲、水之涯。识破万事等浮沤，残生从此托一枝。忆昔射策黄金榜，英风凛凛逼斗维。誓策功勋报天子，笑杀管晏何卑卑。于今老去岩壑里，日月不居双鬓丝。床头一剑蒯缑尽，闻鸡起问夜何其。壮心只今己销磨，侧足空门有所思。半榻时枉明月照，短衣不禁松风吹。野僧终日问姓字，笑指白云莽莽垂。我生无姓亦无字，迹遍名山号无为。有时散发解天韬，有时放歌和天倪。有时醉酌花间酒，有时閒题壁上诗。无修无證亦无持，但教名姓不出山，那管世人知不知。
题徐柳川树德堂
作者：邹元标
朝代：明

终岁谋生树谷，百年之计惟德。种谷时有丰歉，树德性无通啬。俯仰不愧不怍，今古可法可则。知者休心忘念，宇宙山河一息。直下仁为已任，千圣俟之不惑。
题无学卷兼柬三怀上人时同寓匡庐
作者：邹元标
朝代：明

见说栖霞曾住世，忽闻飞锡在匡庐。非生非死应须识，莫向岩头又著书。持经为母到西台，五两风轻一苇开。月照蒲团猿鹤静，好骑白鹿再归来。乞归久作青山主，饱食閒眠学懒慵。春来准拟岩前卧，瀑布还当第几峰。
题无学卷兼柬三怀上人时同寓匡庐·其一
作者：邹元标
朝代：明

见说栖霞曾住世，忽闻飞锡在匡庐。非生非死应须识，莫向岩头又著书。
题无学卷兼柬三怀上人时同寓匡庐·其三
作者：邹元标
朝代：明

乞归久作青山主，饱食閒眠学懒慵。春来准拟岩前卧，瀑布还当第几峰。
题无学卷兼柬三怀上人时同寓匡庐·其二
作者：邹元标
朝代：明

持经为母到西台，五两风轻一苇开。月照蒲团猿鹤静，好骑白鹿再归来。
题枯木图
作者：邹元标
朝代：明

铁干铜柯耸碧霄，凌霜傲雪过前朝。生来不是墙头柳，耻向东风舞细腰。
题江右阳屏山石室
作者：邹元标
朝代：明
体裁：五言绝句

背倚芙蓉枕，门看天马峰。临池无一事，把盏对芙蓉。
题焚香图
作者：邹元标
朝代：明

先生检点已多年，不待焚香始告虔。却笑纷纷欺暗室，犹将底事赖苍天。
题觉今堂
作者：邹元标
朝代：明

大道元无定，如何说觉今。须知觉了后，不减原初心。借问觉者谁，未许落言思。向日华堂下，寒温祗自知。
题觉今堂·其一
作者：邹元标
朝代：明

大道元无定，如何说觉今。须知觉了后，不减原初心。
题觉今堂·其二
作者：邹元标
朝代：明

借问觉者谁，未许落言思。向日华堂下，寒温祗自知。
题许给谏广易通
作者：邹元标
朝代：明

归善杨少宰，卓哉百世贤。一从观化后，南望几呜咽。挺然赖夫君，研易续新编。易道通三才，谁能得其全。明珠并瓦砾，随地有真诠。达者须识取，一勺即深泉。矫揉非大道，神圣以天然。寄语会心人，素琴本无弦。
题阳明先生像六首
作者：邹元标
朝代：明

登坛济济说良知，不著丝毫更数谁。抛却语言诸伎俩，日星千古自昭垂。群贤列圣无他语，惟一惟精只此中。腊底雪消山尽处，柴门夜夜领春风。辛苦平生几问津，迟回歧路倍伤神。于今识得先生面，野草閒花一样春。吾心宇宙有同然，却道金溪是学禅。不是先生勤指点，谁令吾道日中天。吾乡先辈盛流传，疑信相参苦未坚。踏破草鞋无觅处，始知吾道有真诠。人疑此道大圆通，规矩方圆妙不穷。效地法天无两事，圆神方智总吾宗。
题阳明先生像六首·其一
作者：邹元标
朝代：明

登坛济济说良知，不著丝毫更数谁。抛却语言诸伎俩，日星千古自昭垂。
题阳明先生像六首·其三
作者：邹元标
朝代：明

辛苦平生几问津，迟回歧路倍伤神。于今识得先生面，野草閒花一样春。
题阳明先生像六首·其二
作者：邹元标
朝代：明

群贤列圣无他语，惟一惟精只此中。腊底雪消山尽处，柴门夜夜领春风。
题阳明先生像六首·其五
作者：邹元标
朝代：明

吾乡先辈盛流传，疑信相参苦未坚。踏破草鞋无觅处，始知吾道有真诠。
题阳明先生像六首·其六
作者：邹元标
朝代：明

人疑此道大圆通，规矩方圆妙不穷。效地法天无两事，圆神方智总吾宗。
题阳明先生像六首·其四
作者：邹元标
朝代：明

吾心宇宙有同然，却道金溪是学禅。不是先生勤指点，谁令吾道日中天。
题鞋山
作者：邹元标
朝代：明
体裁：七言绝句

缥缈炉烟香气合，参差瀑布似珠悬。仙人何日乘鸾去，踏破苍波万顷烟。
马上吟
作者：邹元标
朝代：明

时逢閒处练元神，过眼浮荣未是真。雨散云消浑不碍，山河大地露全身。忘思忘虑意閒閒，莫道风尘老客颜。独往独来无一事，垂鞭马首看西山。
马上吟·其一
作者：邹元标
朝代：明

时逢閒处练元神，过眼浮荣未是真。雨散云消浑不碍，山河大地露全身。
马上吟·其二
作者：邹元标
朝代：明

忘思忘虑意閒閒，莫道风尘老客颜。独往独来无一事，垂鞭马首看西山。
鹭洲胜会以病阻赴漫占二首
作者：邹元标
朝代：明

懒慢山中学耦耕，丁丁伐木忆同声。天开章贡千年会，人卧衡庐百感生。未许春风分半席，独将明月拥孤城。从来鹭水澄澄绿，好向江门共濯缨。东风吹动万回青，夜送花香扑满庭。野鸟间关还解语，青山突兀对传经。少年碣石高谭麈，老去江湖是客星。独往独来无一事，大夫不是醉为醒。
鹭洲胜会以病阻赴漫占二首·其一
作者：邹元标
朝代：明

懒慢山中学耦耕，丁丁伐木忆同声。天开章贡千年会，人卧衡庐百感生。未许春风分半席，独将明月拥孤城。从来鹭水澄澄绿，好向江门共濯缨。
鹭洲胜会以病阻赴漫占二首·其二
作者：邹元标
朝代：明

东风吹动万回青，夜送花香扑满庭。野鸟间关还解语，青山突兀对传经。少年碣石高谭麈，老去江湖是客星。独往独来无一事，大夫不是醉为醒。
黄仪部庭翠
作者：邹元标
朝代：明

江头系艇苦旬馀，无奈前旌望竟虚。春鸟嘤嘤春水绿，与君相见更何如。君依珠斗侍明君，我傍岩头领白云。心境纤毫原不二，年年风月自平分。懒慵高卧钓台深，白鹤飞鸣递好音。无限心情难寄语，独将长啸振空林。年来白业事如何，驹隙光阴荏苒过。莫道心斋无个事，悬崖险峻误人多。
黄仪部庭翠·其一
作者：邹元标
朝代：明

江头系艇苦旬馀，无奈前旌望竟虚。春鸟嘤嘤春水绿，与君相见更何如。
黄仪部庭翠·其三
作者：邹元标
朝代：明

懒慵高卧钓台深，白鹤飞鸣递好音。无限心情难寄语，独将长啸振空林。
黄仪部庭翠·其二
作者：邹元标
朝代：明

君依珠斗侍明君，我傍岩头领白云。心境纤毫原不二，年年风月自平分。
黄仪部庭翠·其四
作者：邹元标
朝代：明

年来白业事如何，驹隙光阴荏苒过。莫道心斋无个事，悬崖险峻误人多。
默庵和尚
作者：邹元标
朝代：明

莽莽谭禅，谁否谁得。有喙三尺，横恣胸臆。真学道者，先须一默。甘苦自尝，无徒耳食。
龙华寺坐
作者：邹元标
朝代：明

华堂闻鸟语，隔林送鸡声。悟證无生理，空门掉臂行。
龙华寺旧谭道处也归来不觉愯然辄成四绝情见于辞时自都匀环归
作者：邹元标
朝代：明

十年不到龙华寺，归卧山僧旧草亭。笑予漂泊西南久，消得楞严几卷经。眼前事业岂为真，世上浮名几误人。寄语芸窗年少者，莫将章句送青春。当年碣石谭天友，白雪泠泠一代才。长望青霄人去远，孤身独绕法王台。拟向山中学耦耕，归来犹自急王程。莫将猿鹤移文诮，须鉴当年报主情。
龙华寺旧谭道处也归来不觉愯然辄成四绝情见于辞时自都匀环归·其一
作者：邹元标
朝代：明

十年不到龙华寺，归卧山僧旧草亭。笑予漂泊西南久，消得楞严几卷经。
龙华寺旧谭道处也归来不觉愯然辄成四绝情见于辞时自都匀环归·其三
作者：邹元标
朝代：明

当年碣石谭天友，白雪泠泠一代才。长望青霄人去远，孤身独绕法王台。
龙华寺旧谭道处也归来不觉愯然辄成四绝情见于辞时自都匀环归·其二
作者：邹元标
朝代：明

眼前事业岂为真，世上浮名几误人。寄语芸窗年少者，莫将章句送青春。
龙华寺旧谭道处也归来不觉愯然辄成四绝情见于辞时自都匀环归·其四
作者：邹元标
朝代：明

拟向山中学耦耕，归来犹自急王程。莫将猿鹤移文诮，须鉴当年报主情。
夜饮
作者：邹兑金
朝代：明

举世既如此，独醒伤我神。是以彻夜饮，挥杯劝旁人。忽见天际月，惊落头上巾。试问今何夕，寒烟暗前津。抚膺长太息，抑郁恨难伸。嗟嗟浩歌者，且复饮吾醇。
独感二首
作者：邹升
朝代：明

竹笑花眠独坐时，影侵虚室意迟迟。水流不碍云孤起，帘下何妨月一窥。南面百城严尔室，北窗五月乐吾师。偶然池上看蝌蚪，爱惜秦余有所思。闲鸥眠起濯江湖，刷羽风前不受污。山水方滋非故态，乾坤已古自新吾。末流何暇假仁义，旷代难逢真士夫。圣哲静观成一笑，笑他蛮触只区区。
独感二首·其一
作者：邹升
朝代：明

竹笑花眠独坐时，影侵虚室意迟迟。水流不碍云孤起，帘下何妨月一窥。南面百城严尔室，北窗五月乐吾师。偶然池上看蝌蚪，爱惜秦余有所思。
独感二首·其二
作者：邹升
朝代：明

闲鸥眠起濯江湖，刷羽风前不受污。山水方滋非故态，乾坤已古自新吾。末流何暇假仁义，旷代难逢真士夫。圣哲静观成一笑，笑他蛮触只区区。
奉浮葛二仙入祀朱明馆
作者：邹可张
朝代：明

五穗城西二玉壶，浮来仙石隐蓁芜。峰头凫舄空云雾，天际鸾笙半有无。井注丹泉流石瀡，鹤乘香篆趁仙都。错珍不用修清供，直采罗浮九节蒲。
浮邱景挹袖轩
作者：邹可张
朝代：明

亭回玉树翠攒空，髣髴层霄五柞宫。凫舄何年留石磴，鸾笙此夕入帘栊。消烦漫汲投龙井，解愠还歌挹袖风。欹枕诗成如卧雪，倦从河朔滥郫筒。
浮邱景紫烟楼
作者：邹可张
朝代：明

巀嶪山楼接上台，朱帘高傍紫烟开。丹梯百尺元无暑，玉舄双留不染苔。刘鋹宫墙飞燕尽，任嚣雉堞野猿哀。何如胜地留仙迹，旷世频迎上客来。
浮邱社怀赵太史
作者：邹可张
朝代：明

灵境初看紫气浮，那堪星旆去悠悠。虚堂昼静琴声在，野径苔深鹤迹留。抱郭春辉藏万树，长江流水自千秋。最怜浮葛祠前月，转觉清光上凤楼。
游小金山
作者：邹可张
朝代：明

摇落诸天客梦劳，江湖应念广寒高。秋来步月闻天籁，夜去鸣钟杂海涛。兰桨直须浮赤壁，羽衣犹欲度临皋。长公不独雄文藻，盛有风流禆雅骚。
观大参陈道襄钓台捕鱼
作者：邹可张
朝代：明

仙城卜筑自疏迂，台沼烟花类玉壶。少小春江看化鲤，老来秋思却悬鲈。鲜烹细绘频供馔，庖有新醅不用沽。一自天雄归汗马，蒲轮还到渭川无。
送方元素回歙
作者：邹可张
朝代：明

夜寒离思妒疏钟，梦逐梅花雪里踪。怜尔中原推倚马，为谁炎海此登龙。停车已识仙羊石，飞盖还期白鹤峰。归去倘成司马信，好将奇胜寄题封。
飞来寺
作者：邹可张
朝代：明

岁寒绝壁一跻攀，锦石琪花指顾间。法界可能生羽翰，慈云元自识名山。静观侍者调三业，未悟阿难授八环。欲面贞珉稽往事，篆文积雨掩苔斑。老来非佛亦非仙，祇学东坡也问禅。忘杖直凭千仞刹，逢人休道古稀年。注岩不涸澄心水，归鹤犹嫌煮石烟。莫向蓬壶更飞去，此中奇胜接诸天。
飞来寺·其一
作者：邹可张
朝代：明

岁寒绝壁一跻攀，锦石琪花指顾间。法界可能生羽翰，慈云元自识名山。静观侍者调三业，未悟阿难授八环。欲面贞珉稽往事，篆文积雨掩苔斑。
飞来寺·其二
作者：邹可张
朝代：明

老来非佛亦非仙，祇学东坡也问禅。忘杖直凭千仞刹，逢人休道古稀年。注岩不涸澄心水，归鹤犹嫌煮石烟。莫向蓬壶更飞去，此中奇胜接诸天。
华楼
作者：邹善
朝代：明
体裁：七言律诗

千岩万壑境萧疏，几日幽寻得自如。叠石遥连沧海色，华楼高接太清居。仙人洞暖阳生候，玉女盆迎日照初。试问同游蓬岛信，可能此地即吾庐。
大泽山
作者：邹喜
朝代：明
体裁：七言律诗

闲度楼溪暝色寒，相将仙侣蹑层峦。摩云顶上饶餐玉，邀月台边剩弄丸。群石参差驯虎卧，万松偃蹇老龙蟠。乾坤此地堪留赏，历尽群峰兴未阑。
饮苍岭戴明经别墅
作者：邹嘉生
朝代：明
体裁：七言律诗

九仙西望月嵯峨，栖托山家似茧窠。云陟壑阴排日起，树围山髻簇楼多。村庄极目分青黛，谷酒催凉剪碧荷。何日胡麻似车骑，恰来刘阮欲悲歌。
和沈诚庄绎韵四首
作者：邹奕
朝代：明

春来倦行乐，春去却寻幽。花落随风舞，溪喧带雨流。乾坤真逆旅，身世似悬疣。何物令人羡，忘机海上鸥。闲居忘俗累，行乐喜芳春。露滴乌巾垫，花迎白苎新。清歌移晚兴，佳句涤襟尘。处处香醪熟，谁家味最醇。荏苒伤春老，蹉跎惜岁华。客居移未定，社酒不须赊。花柳知无恙，云山画莫加。寻芳徒步好，何用早将车。长须携尺素，邀客扣涂茨。筋力非前日，襟怀似昔时。酒从花下酌，船傍柳边维。风景还堪赏，闲游也未迟。
和沈诚庄绎韵四首·其一
作者：邹奕
朝代：明
体裁：五言律诗

春来倦行乐，春去却寻幽。花落随风舞，溪喧带雨流。乾坤真逆旅，身世似悬疣。何物令人羡，忘机海上鸥。
和沈诚庄绎韵四首·其三
作者：邹奕
朝代：明
体裁：五言律诗

荏苒伤春老，蹉跎惜岁华。客居移未定，社酒不须赊。花柳知无恙，云山画莫加。寻芳徒步好，何用早将车。
和沈诚庄绎韵四首·其二
作者：邹奕
朝代：明
体裁：五言律诗

闲居忘俗累，行乐喜芳春。露滴乌巾垫，花迎白苎新。清歌移晚兴，佳句涤襟尘。处处香醪熟，谁家味最醇。
和沈诚庄绎韵四首·其四
作者：邹奕
朝代：明
体裁：五言律诗

长须携尺素，邀客扣涂茨。筋力非前日，襟怀似昔时。酒从花下酌，船傍柳边维。风景还堪赏，闲游也未迟。
题倪瓒画
作者：邹奕
朝代：明
体裁：七言律诗

落星滩上拾珊瑚，泪洒倪宽旧画图。夜鹤归迟华表冷，春云散尽墨池枯。九苞文彩俱零落，一代风流更有无。君若九原知我在，应怜形影塞垣孤。
宿少林寺同翠岩少参西谷佥宪
作者：邹守愚
朝代：明
体裁：五言律诗

瑶草香生径，金罍喜得朋。良游非易遇，胜景更同登。松下盘飞鹤，钟催入定僧。前朝多古迹，高塔尚残灯。
华盖山
作者：邹守益
朝代：明
体裁：古风

华盖如双龙，夭矫升天步。三真据其巅，娱戏三珠树。传闻紫元洞，可望不可住。金灯时晃耀，丹检竟难露。我携祝融烟，来披浮丘雾。仝游多道侣，高歌踏云路。绝顶闻笙箫，恍然若可遇。不知仙真归，何以医我痼。
玉泉池观鱼
作者：邹德基
朝代：明

双双戏狎若游空，头腹难分蛟与龙。莫道一泓无活计，随身风雨在池中。
自题画
作者：邹德基
朝代：明

野鹤如人长，凌风理毛羽。独立秋水凉，人来忽飞去。山空树亦疏，风月谁为伴。得个幽人居，白云共舒卷。
丈人峰
作者：邹德溥
朝代：明
体裁：古风

独立丈人峰，真觉天下小。仰视有高冥，俯瞩无孤鸟。
同叶永溪管振溪登大别山时风飙最烈而兴豪甚赋此
作者：邹德溥
朝代：明
体裁：七言律诗

狂风瑟瑟撼危峦，犹自豪吟醉倚栏。吴楚山河空外尽，东南风物座中看。鱼龙出没春涛急，猿鹤悲鸣古木寒。直欲横霄吹铁笛，不知何处更瑶坛。
日观峰
作者：邹德溥
朝代：明
体裁：五言绝句

我凌千仞冈，纵目乾坤外。长风吹海云，泠然袭衣带。
玉女山
作者：邹德溥
朝代：明
体裁：五言绝句

青天垂绝壁，下有幽人居。跏趺坐白云，澄然万籁虚。
白云洞
作者：邹德溥
朝代：明
体裁：五言绝句

此洞足幽栖，卧筇聊一舍。伫看吐白云，霢霂雨天下。
盘古庙诗
作者：邹德溥
朝代：明

萧萧遗庙夕阳天，野店参差曲涧边。万古乾坤心上辟，于令日月掌中悬。有无石匣沧波隐，仿佛仙衣碧草传。我亦离形游太始，停舟问讯思逌然。
雨霁闻蝉
作者：邹德溥
朝代：明
体裁：七言绝句

西山一望隔帘栊，柳暗花明御苑东。断续蝉声听不尽，夕阳人立小亭中。
登浮玉矶
作者：邹志隆
朝代：明
体裁：七言律诗

石阁凌虚势欲飞，江沙积玉动浮矶。平分堞雉当轩出，遥带舠凫入槛依。白社未招心亦醉，青山有分愿非违。使君好述风流事，赤壁移来在水沂。
俞家坞
作者：邹忠倚
朝代：明

入世苦不迟，入山苦不早。千载驰驱情，零落归荒草。柴门静无事，小木倏成抱。石涧何时流，夕阳寒古道。七月十日霖，烟云墨如扫。木末可垂罾，葑田浮荇藻。雷雨龙皮黑，原畲色同槁。独蚊展古湫，孤屿想妍好。山水变化深，秋风日衰老。
夜坐
作者：邹忠倚
朝代：明

吾爱汉阴老，清风千古垂。濯缨沧海阔，狎鸟岁阴迟。坐即南山影，行歌招隐词。昔贤惭识寡，幽愤自形诗。
英溪
作者：邹忠倚
朝代：明

野老生涯足自宽，坐来秋草日凋残。雨中落果童先觉，灯下鸣螀妇起叹。涧水恰供粳稻熟，松风偏与缚茅寒。蘧庐信宿犹余事，得句频来石上刊。
刘虚受园中
作者：邹斯盛
朝代：明
体裁：五言律诗

城居如在野，古木不知名。入暮有云气，霎时来雨声。垒山因阁起，置榻与巢平。新叶绿于水，逼人幽思生。
同陈眉公过西佘
作者：邹斯盛
朝代：明
体裁：七言绝句

东佘策杖又西佘，石径深深尚有花。三里清山万竿竹，断人家处一人家。
太湖采莼并引
作者：邹斯盛
朝代：明

春暖冰芽茁，秋深味更清。有花开水底，是叶贴湖平。野客分云种，山厨带露烹。橘黄霜白后，对酒奈何情。风静绿生烟，烟中荡小船。香丝萦手滑，清供得秋鲜。荇叶分圆缺，鲈鱼相后先。谁云是千里，采采自今年。
太湖采莼并引·其一
作者：邹斯盛
朝代：明

春暖冰芽茁，秋深味更清。有花开水底，是叶贴湖平。野客分云种，山厨带露烹。橘黄霜白后，对酒奈何情。
太湖采莼并引·其二
作者：邹斯盛
朝代：明

风静绿生烟，烟中荡小船。香丝萦手滑，清供得秋鲜。荇叶分圆缺，鲈鱼相后先。谁云是千里，采采自今年。
寒食日登莫釐峰望缥缈峰
作者：邹斯盛
朝代：明
体裁：古风

去年风雨节，闭户春江冷。今年今日晴，振策凌绝顶。野旷云垂垂，萧条水西景。怅望无一言，残阳下高岭。
晚泊霅上
作者：邹斯盛
朝代：明
体裁：五言律诗

古木欹桥畔，根虚好系船。半村斜带日，荒岸欲生烟。渔舍潜深柳，牛衣遍野田。溪风寒入夜，渡口一灯悬。
泛泖
作者：邹斯盛
朝代：明
体裁：五言律诗

偶然乘兴往，不待棹歌催。一塔抱云出，孤花背岸开。石痕潮落远，烟际月飞来。万顷沈沈碧，渔灯相照回。
燕子矶
作者：邹斯盛
朝代：明
体裁：古风

江上危矶高百尺，孤亭下瞰鼋鼍宅。一带新沙秋剪青，浪翻千朵莲花白。风帆如鸟没云痕，野僧犹踞临流石。
白石山访陈眉公
作者：邹斯盛
朝代：明
体裁：五言律诗

前林看已近，忽转水云湾。野竹翳深径，高斋出半山。荇丝迎棹乱，花气袭衣閒。到岸闻人语，东篱犹闭关。
过天竺山房
作者：邹斯盛
朝代：明
体裁：五言律诗

群峰回古寺，十里昼阴阴。凿石通花栈，疏泉过竹林。客移残日影，僧定白云心。风外樵歌断，鸟啼烟树深。
过陆清臣别业
作者：邹斯盛
朝代：明
体裁：古风

水田刚数亩，种菱兼种藕。一方新筑水田中，四窗俱受藕花风。古藤为杖竹为榻，起看青山卧看月。田间晨夕不闭关，酒人自来还自还。
三事堂 其一 清
作者：邹智
朝代：明

三川岂无吏，大抵黄河流。独有王夫子，中江一片秋。
三事堂 其三 勤
作者：邹智
朝代：明

三川岂无吏，万事成蹉跎。独有王夫子，分阴不放过。
三事堂 其二 慎
作者：邹智
朝代：明

三川岂无吏，大半风流仙。独有王夫子，此心常凛然。
三事堂·清
作者：邹智
朝代：明

三川岂无吏，大抵黄河流。独有王夫子，中江一片秋。三川岂无吏，大半风流仙。独有王夫子，此心常凛然。三川岂无吏，万事成蹉跎。独有王夫子，分阴不放过。
上林春色
作者：邹智
朝代：明

今年春色早，惟有上林先。蛰起惊雷下，冰消杲日前。枯株扶冉冉，嫩草踏芊芊。东风随处到，造化本无偏。今年春色丽，惟有上林明。暖日崇桃映，疏星积李横。碧鸡临水舞，黄鸟逐人鸣。东风随处点，造化本无情。今年春色透，惟有上林深。石山开遍锦，谷雨溜成金。拆发程颐谏，移栽赵鼎箴。东风随处补，造化本无心。
上林春色·其一
作者：邹智
朝代：明

今年春色早，惟有上林先。蛰起惊雷下，冰消杲日前。枯株扶冉冉，嫩草踏芊芊。东风随处到，造化本无偏。
上林春色·其三
作者：邹智
朝代：明

今年春色透，惟有上林深。石山开遍锦，谷雨溜成金。拆发程颐谏，移栽赵鼎箴。东风随处补，造化本无心。
上林春色·其二
作者：邹智
朝代：明

今年春色丽，惟有上林明。暖日崇桃映，疏星积李横。碧鸡临水舞，黄鸟逐人鸣。东风随处点，造化本无情。
丙午乡试领荐乡人聚观于会江门外马上口占一绝
作者：邹智
朝代：明

龙泉庵上苦书生，偶窃三巴第一名。天下许多难了事，乡人何用太相惊。
中秋赏月
作者：邹智
朝代：明

一年初识此公楼，纵不能诗也合留。北极光华南极是，今人风致古人求。仰登玉宇非无路，共济苍生合有舟。尘鬓照来全未白，乘风好溯泰山游。天地中间共倚楼，夜深犹自挽衣留。白榆丹桂端谁见，玉兔银蟾莫浪求。活水照人真宝鉴，浮名于我本虚舟。诗逢大将应难敌，况拥雄兵据上游。
中秋赏月·其一
作者：邹智
朝代：明

一年初识此公楼，纵不能诗也合留。北极光华南极是，今人风致古人求。仰登玉宇非无路，共济苍生合有舟。尘鬓照来全未白，乘风好溯泰山游。
中秋赏月·其二
作者：邹智
朝代：明

天地中间共倚楼，夜深犹自挽衣留。白榆丹桂端谁见，玉兔银蟾莫浪求。活水照人真宝鉴，浮名于我本虚舟。诗逢大将应难敌，况拥雄兵据上游。
为吴献臣解嘲
作者：邹智
朝代：明

面崖和尚宁还俗，割鼻佳人岂解淫。老母不须投杼走，曾参别是一曾参。
九日写怀
作者：邹智
朝代：明

秋风策策鸣，秋水盈盈隔。抱膝坐虚斋，有怀长自结。昨日楚人来，前日巴人到。入门问苍生，苍生日凋耗。剪瓜宜及肤，割发宜及体。肉食者何人，视之如逆旅。茱萸赐朝士，一士分一枝。君恩岂不浓，民瘼谁当医。东邻有醇酒，可以浇清愁。苍生倚大臣，不必书生忧。
九日写怀·其一
作者：邹智
朝代：明

秋风策策鸣，秋水盈盈隔。抱膝坐虚斋，有怀长自结。
九日写怀·其三
作者：邹智
朝代：明

剪瓜宜及肤，割发宜及体。肉食者何人，视之如逆旅。
九日写怀·其二
作者：邹智
朝代：明

昨日楚人来，前日巴人到。入门问苍生，苍生日凋耗。
九日写怀·其五
作者：邹智
朝代：明

东邻有醇酒，可以浇清愁。苍生倚大臣，不必书生忧。
九日写怀·其四
作者：邹智
朝代：明

茱萸赐朝士，一士分一枝。君恩岂不浓，民瘼谁当医。
二十夜会饮汤侍御家次其韵
作者：邹智
朝代：明

过尽元宵更此灯，太平乐事几人曾。极知鳌禁终雄立，岂谓虬髯已勃兴。诗自春来初试笔，酒缘病后却粗能。夜深明月真如洗，十二阑干取次凭。
代柬吴顺德
作者：邹智
朝代：明

吾儿即公儿，公母即吾母。公母抚吾儿，何异吾母抚。所虑儿太烈，出入不可制。或时走城闉，或时临水次。南衙钱二缗，尽散公两仆。我欲抱儿勤，公莫让私蓄。主人赤脚汉，欲赁西城夫。自言夫颇閒，一任吾儿呼。我处赤脚久，其心真可信。一以为吾儿，一以为穷困。平生壮士气，可以摧三军。念儿到中宵，销尽不复存。家书几时封，幸为封仔细。封讫写路程，庶几易传递。白发披高堂，悠悠七千里。遥思念我心，宁独止于此。去年犹有泪，今年惟有血。寄与田承君，事与道乡别。
代柬吴顺德·其一
作者：邹智
朝代：明

吾儿即公儿，公母即吾母。公母抚吾儿，何异吾母抚。
代柬吴顺德·其七
作者：邹智
朝代：明

家书几时封，幸为封仔细。封讫写路程，庶几易传递。
代柬吴顺德·其三
作者：邹智
朝代：明

南衙钱二缗，尽散公两仆。我欲抱儿勤，公莫让私蓄。
代柬吴顺德·其九
作者：邹智
朝代：明

去年犹有泪，今年惟有血。寄与田承君，事与道乡别。
代柬吴顺德·其二
作者：邹智
朝代：明

所虑儿太烈，出入不可制。或时走城闉，或时临水次。
代柬吴顺德·其五
作者：邹智
朝代：明

我处赤脚久，其心真可信。一以为吾儿，一以为穷困。
代柬吴顺德·其八
作者：邹智
朝代：明

白发披高堂，悠悠七千里。遥思念我心，宁独止于此。
代柬吴顺德·其六
作者：邹智
朝代：明

平生壮士气，可以摧三军。念儿到中宵，销尽不复存。
代柬吴顺德·其四
作者：邹智
朝代：明

主人赤脚汉，欲赁西城夫。自言夫颇閒，一任吾儿呼。
偶得寒疾一汗而愈寄伯瞻
作者：邹智
朝代：明

此身本与两仪齐，造化谁云是小儿。必有事焉元自欠，罔之生也竟何为。华陀自古真难遇，邹浩从今不用悲。却恐故人疏太甚，枯梅无复长新枝。
偶成
作者：邹智
朝代：明

自笑冒巢氄，犹能万里飞。佩韦知已晚，刻鹄此其几。清栱光华远，高堂信息稀。孤舟如可挽，野水莫相违。
光潜
作者：邹智
朝代：明

绪风初泛紫猊烟，拱手丝纶碧海天。元祐讲官遗话远，定谁参破老僧禅。
内垣芍药
作者：邹智
朝代：明

暖风作伴彩云妆，笑倚宫墙夜有光。五鼎味中知自别，万花会里定谁强。稚圭北起延开宝，介甫南来致靖康。世道盛衰真差异，天几先露一围黄。
初到石城
作者：邹智
朝代：明

浪信人言岂尽然，蓬莱元自属神仙。海浮沆瀣斟初满，天放婵娟赏最先。草木已非王虺路，衣冠全别尉陀年。昨来尽读骚人赋，最爱长沙第一篇。南北东西几谪仙，小臣独荷主恩偏。疏狂言语施行半，简靖衙门偃仰便。旋织药笼供检讨，剩开花径待旬宣。老亲莫谩忧边远，此去分茅更一千。
初到石城·其一
作者：邹智
朝代：明

浪信人言岂尽然，蓬莱元自属神仙。海浮沆瀣斟初满，天放婵娟赏最先。草木已非王虺路，衣冠全别尉陀年。昨来尽读骚人赋，最爱长沙第一篇。
初到石城·其二
作者：邹智
朝代：明

南北东西几谪仙，小臣独荷主恩偏。疏狂言语施行半，简靖衙门偃仰便。旋织药笼供检讨，剩开花径待旬宣。老亲莫谩忧边远，此去分茅更一千。
到南昌柬杨方震
作者：邹智
朝代：明

才出都门问路程，此心先已到丰城。豪吟纵饮浑閒事，谁主鹅湖第二盟。
同乡李大器先生试教官不第受散官以归此虽旧例然待常调者多恋恋不忍舍先生此举亦为奇特云
作者：邹智
朝代：明

玉河寒溜隔桥鸣，共立桥边恰五更。逸鸟岂能粘以网，化虫犹自挶于茎。道乡居士何年定，少室山人此日成。老马似知离别意，徘徊柳下到天明。
和刑部诸公赏菊韵二首
作者：邹智
朝代：明

浊思如何岂易胶，微官聊复得閒劳。晚香敢谓安阳淡，真意还输栗里高。万叶乱飞孤此杰，三秋中赏定谁曹。一声长啸非难事，莫向花前浪郁陶。写尽寒烟与败胶，爱花宁厌赏花劳。酒兵入阵霜初破，诗将登坛月正高。绝俗自宜莲并价，策勋当与杞同曹。故知逸兴真难尽，更约明年共和陶。
和刑部诸公赏菊韵二首·其一
作者：邹智
朝代：明

浊思如何岂易胶，微官聊复得閒劳。晚香敢谓安阳淡，真意还输栗里高。万叶乱飞孤此杰，三秋中赏定谁曹。一声长啸非难事，莫向花前浪郁陶。
和刑部诸公赏菊韵二首·其二
作者：邹智
朝代：明

写尽寒烟与败胶，爱花宁厌赏花劳。酒兵入阵霜初破，诗将登坛月正高。绝俗自宜莲并价，策勋当与杞同曹。故知逸兴真难尽，更约明年共和陶。
和吴献臣衰病吟
作者：邹智
朝代：明

岭表何官最我閒，我颜原不似公颜。坐残夜雨斑衣冷，望断秦云大被难。药盏不曾三日歇，柴门常用两重关。小儿度日真如梦，独钓蟛蜞去不还。
哭华伯瞻
作者：邹智
朝代：明

趋向杨遵道，超迁贾太中。凝香清禁坐，不是学冲融。积李崇桃树，鸣鸠乳燕时。平生华夫子，直道岁寒痴。晚踏城西月，朝登海北亭。空闻仙驭远，不见相星灵。岁月流行速，工夫间断多。良朋更凋谢，谁与共研磨。侍从才今几，君王宠正初。常州何处是，头白小孙孤。
哭华伯瞻·其一
作者：邹智
朝代：明

趋向杨遵道，超迁贾太中。凝香清禁坐，不是学冲融。
哭华伯瞻·其三
作者：邹智
朝代：明

晚踏城西月，朝登海北亭。空闻仙驭远，不见相星灵。
哭华伯瞻·其二
作者：邹智
朝代：明

积李崇桃树，鸣鸠乳燕时。平生华夫子，直道岁寒痴。
哭华伯瞻·其五
作者：邹智
朝代：明

侍从才今几，君王宠正初。常州何处是，头白小孙孤。
哭华伯瞻·其四
作者：邹智
朝代：明

岁月流行速，工夫间断多。良朋更凋谢，谁与共研磨。
复吴献臣
作者：邹智
朝代：明

细把平生点一过，病根深在隐微窝。衔枚血战殊无效，更合灵丹乞华陀。
夜泊马宁呈胡用晦吴献臣
作者：邹智
朝代：明

白舫青帘几夜同，洞箫声里海云红。百年身世知何处，笑倚梅花月正东。
夜泊马宁呈胡用晦吴献臣
作者：邹智
朝代：明

远臣不与近臣同，但爱花枝照眼红。莫道夜深无酒卖，蛋家船在岸之东。白舫青帘几夜同，洞箫声里海云红。百年身世今何处，笑倚梅花月正东。
夜泊马宁呈胡用晦吴献臣·其一
作者：邹智
朝代：明

远臣不与近臣同，但爱花枝照眼红。莫道夜深无酒卖，蛋家船在岸之东。
夜泊马宁呈胡用晦吴献臣·其二
作者：邹智
朝代：明

白舫青帘几夜同，洞箫声里海云红。百年身世今何处，笑倚梅花月正东。
太液池观莲
作者：邹智
朝代：明

凤辇初临太液池，池中君子肃朝仪。清香冉冉风舒卷，疏影沉沉月正欹。抱负胸中应有实，经纶天下岂无丝。太平更得君王宠，万种繁华总不知。
奉和石斋先生见寄
作者：邹智
朝代：明

风清月朗蛋船轻，到处青天有酒星。淼淼番禺江上水，几番迁客梦中经。山亭水阁此何春，瘦马犹存踣铁身。珍重东风休料峭，今年花比去年贫。大忠祠下聘君家，一度登门一看花。花里有禽惊异客，倩将青箬换乌纱。
奉和石斋先生见寄·其一
作者：邹智
朝代：明

风清月朗蛋船轻，到处青天有酒星。淼淼番禺江上水，几番迁客梦中经。
奉和石斋先生见寄·其三
作者：邹智
朝代：明

大忠祠下聘君家，一度登门一看花。花里有禽惊异客，倩将青箬换乌纱。
奉和石斋先生见寄·其二
作者：邹智
朝代：明

山亭水阁此何春，瘦马犹存踣铁身。珍重东风休料峭，今年花比去年贫。
奉和石斋先生见寄（三首）
作者：邹智
朝代：明

风清月朗蛋船轻，到处青天有酒星。渺渺番禺江上水，几番迁客梦中经。
奉和石翁游圭峰韵拜呈陶宪长
作者：邹智
朝代：明

寸铁安能铸大钟，行藏空负翠微峰。适观云谷老人作，恐与武夷精舍同。落日还凭高阁望，晓风又速画船东。野花莫乱桓公眼，大构犹须讫此工。
家父生朝
作者：邹智
朝代：明

往年此日在京师，西望巴山正欲飞。莫道岭南非善地，小儿初舞老莱衣。
寄贺冯指挥
作者：邹智
朝代：明

殄扑须骁捷，绥怀仗老成。静观诸将遍，莫是此公并。野店开门宿，深山放胆行。驱驰三十载，髀肉未全生。
寿祖母
作者：邹智
朝代：明

天开当子月，祖寿起寅年。善本殷勤积，家惟澹泊传。乾坤尧舜禹，日月坐行眠。遥忆高堂上，冰桃似水鲜。
岭南道中
作者：邹智
朝代：明

长衫大袖拥轻舆，搭飒乾坤一腐儒。平野时时火明灭，荒村往往竹扶疏。备倭将勇妖星落，穷海天寒厉鬼孤。不识不知朝又晚，几回惭愧送行夫。我道炎荒别有天，炎荒也只是西川。诸洋但比瞿塘大，五岭何如栈道悬。细和陶诗虽逸驾，力排日录亦空拳。乐天知命刘夫子，万古千秋独凛然。
岭南道中·其一
作者：邹智
朝代：明

长衫大袖拥轻舆，搭飒乾坤一腐儒。平野时时火明灭，荒村往往竹扶疏。备倭将勇妖星落，穷海天寒厉鬼孤。不识不知朝又晚，几回惭愧送行夫。
岭南道中·其二
作者：邹智
朝代：明

我道炎荒别有天，炎荒也只是西川。诸洋但比瞿塘大，五岭何如栈道悬。细和陶诗虽逸驾，力排日录亦空拳。乐天知命刘夫子，万古千秋独凛然。
巡海呈周文郁
作者：邹智
朝代：明
体裁：七言律诗

逢一疏林酒一行，侍儿亲倚棹歌声。昔闻海水如天远，谁放山花似火明。烟外孤帆风正驶，苔中欹枕梦初醒。细看斗笠非难制，莫遣乌纱累此生。
度大庾岭
作者：邹智
朝代：明

相国祠前下马行，望中真是黑松林。林边一曲长流水，照见孤臣万里心。
悼卢克让
作者：邹智
朝代：明

世有千里马，人无九方皋。马来皋已死，天地一声号。
感怀
作者：邹智
朝代：明

两年孤负切云冠，已觉清羸带眼宽。梅大十围应自白，葵长一丈为谁丹。剑如可借朱槐里，股不能箕管幼安。时止时行熊掌在，百年分付史臣看。
挽吴孟谦
作者：邹智
朝代：明

忆昨边事棘，君遇我畏垒。君裳甚萧疏，君坐独㟪？。坐久竟无言，言辄无破䃣。我时心异君，蓄缩不敢揣。继与长官俱，长官亦推美。谓从君到来，庶几悉君委。公庭静于寺，诗思清于水。寻闻漕运归，病笃不复頠。长官对我言，泪落如泉？。念君清流才，下与诸掾遗。辛苦三十年，化作殊方鬼。我病渴未消，送君不临氿。寂寞短乎章，聊以当君诔。
挽吴孟谦
作者：邹智
朝代：明
体裁：古风

忆昨边事棘，君遇我畏垒。君裳甚萧疏，君坐独㟪�。坐久竟无言，言辄无破毁。我时心异君，蓄缩不敢揣。继与长官俱，长官亦推美。谓从君到来，庶几悉君委。公庭静于寺，诗思清于水。寻闻漕运归，病笃不复頠。长官对我言，泪落如泉�。念君清流才，下与诸掾遗。辛苦三十年，化作殊方鬼。我病渴未消，送君不临氿。寂寞短乎章，聊以当君诔。
挽欧阳先生
作者：邹智
朝代：明

紫诏初黄发，青骡竟白云。枯荣真梦觉，今古一朝矄。人往仪刑在，坟高草树分。子孙俱俊彦，足以答明君。
新燕
作者：邹智
朝代：明

白玉堂开日正迟，瞥然惊见燕儿飞。荼蘼架远和烟度，玳瑁梁高戴月归。小掠芹泥犹怯冷，初沾杏雨未生肥。千言万语无人会，只付东风主是非。
晨兴用杨方震韵
作者：邹智
朝代：明

夜诵香初烬，晨兴鬓尚蓬。风严凝水立，雨净见天空。饮药殊无效，澄心间有功。不知天地里，何处是途穷。
晴郊观麦
作者：邹智
朝代：明

天街小雨连三日，坐听一鸠鸣午寂。暖风忽放青山红，满眼春光浓欲滴。呼童羁我槽下骝，散出晴郊破愁的。郊东行尽复郊西，炉锤仰见乾坤力。大麦芃芃碧浪翻，小麦离离翠云羃。今年定合成丰年，不须更检金穰历。忆昔关中恶飙起，赤血横流几千里。草根木叶饥莫充，壮者流移羸者死。剪爪割发虽殷勤，终是车薪点杯水。恭惟帝德同天德，一气薰蒸酿兹麦。黄童白叟生意饶，笑舞笑歌游化国。小臣坐颂歌太平，忧深虑远歌难成。人之应天曰五事，天之示人曰五行。忧勤或以咎徵起，逸乐或以休徵生。君不见文帝之世多灾异，武帝之世多祥祯。
有感
作者：邹智
朝代：明

山木有时枯，江鱼有时渴。人生天地间，岂能千古活。渴者非自乾，枯者非自割。人惟人其人，生杀天予夺。
槐阴午坐
作者：邹智
朝代：明

溽暑浑如蒸，槐阴殊可爱。招邀馆中英，趺坐一解带。蚁战疑有屯，鸟度知无碍。烦襟聊尔清，吏胥趣晚会。
次苏伯诚韵呈石翁
作者：邹智
朝代：明

山尽雩坛水尽沂，暮春人亦暮春衣。不知雪月风花老，几度空山打坐归。
水调歌头·送苏伯城词
作者：邹智
朝代：明

微雨歇烦暑，轻风迎晚凉。携手伏波桥上，平水正苍茫。千峰归鸟纵横，两岸飞花下上，恰好是斜阳。把酒为君舞，君当倾几觞。道路难，功业远，岁华忙。莫负良天美景，终古恨空长。先生玉府神仙，小子石城居士，烂醉两何妨。阿真何处在，焚起紫猊香。
海珠寺燕张克脩吴献臣 其一 送克脩
作者：邹智
朝代：明

炎海中间此放舟，江淮河济只浮沤。悠悠共老风尘里，知是人间第几流。
海珠寺燕张克脩吴献臣 其二 送献臣
作者：邹智
朝代：明

临流坐石浴鸱夷，隔岸何人唱竹枝。我是罗浮山上月，随君直到魏公祠。
海珠寺燕张克脩吴献臣·送克脩
作者：邹智
朝代：明

炎海中间此放舟，江淮河济只浮沤。悠悠共老风尘里，知是人间第几流。临流坐石浴鸱夷，隔岸何人唱竹枝。我是罗浮山上月，随君直到魏公祠。
海行遭风次献臣韵
作者：邹智
朝代：明

今夕知何夕，浮生又网罗。真成抱空月，无计障颓波。粗比尧夫幸，终惭叔子多。穷途仗神道，聊复对君歌。
清江捕鱼图
作者：邹智
朝代：明

江水生，江月起，青帘白舫江风驶。江头老翁披短蓑，独泛江心羡鱼美。大张一网罗群鱼，群鱼涌出清江里。勇者伤于钩，贪者伤于饵。起者如浮瓜，落者如沉李。散者如疏星，合者如聚蚁。蜷者如弱弓，掷者如强矢。入者困而怒，出者跃而喜。动者舞惊涛，静者潜芳芷。大者三尺五尺长，小者七寸八寸止。老翁一纵仍一擒，网大鱼多莫之纪。须臾捲尽千顷波，势及冯夷也披靡。我闻董生尝有言，羡治羡鱼同一理。今开此卷披此图，乃知此工真画史。
游青莲寺
作者：邹智
朝代：明

峻岭横天插，长江夹地流。倘能城大顺，谁敢犯延州。
漫赋寄杨方震
作者：邹智
朝代：明

宫柳依依辞北阙，江枫撼撼度南陬。松明书院曾修未，司户参军果是不。汲井几年还抱瓮，济河此日合焚舟。虚空筋斗非难打，却恐羲和不易留。
玉堂槐
作者：邹智
朝代：明

一自文皇植此根，累朝培养更殷勤。地清半拟三公位，天近争看列宿分。宿德应生真宰相，雄才宁羡大将军。老蛟堕地如人立，震电惊雷只乱蚊。
玉堤柳
作者：邹智
朝代：明

我行玉堤东，静观玉堤柳。乾坤造化心，千古谁能剖。谷风从东来，生意萃于柳。展也延和儒，至诚为君剖。
玉堤柳·其一
作者：邹智
朝代：明

我行玉堤东，静观玉堤柳。乾坤造化心，千古谁能剖。
玉堤柳·其二
作者：邹智
朝代：明

谷风从东来，生意萃于柳。展也延和儒，至诚为君剖。
留伯诚用前韵
作者：邹智
朝代：明

病后花坛扫月稀，南枝光映屠苏衣。一壶未到醺酣处，莫拄桄榔杖子归。
留别南畿诸友
作者：邹智
朝代：明

大江东下势如军，万里秋光此夜分。去国元非章子厚，立朝只合范希文。荷衣太薄从新制，兰畹将芜趁早耘。众口是非何日定，自将尧舜致吾君。
留别王守禦
作者：邹智
朝代：明

月朗风清水手多，孤舟不发欲如何。边无急报将军醉，岭有微霜吏目过。薏苡岂能诬马援，荔枝久矣待东坡。人生去住真如梦，对酒惟应发浩歌。
答顺德吴献臣
作者：邹智
朝代：明

邹生但理参同契，陈老今非矍铄翁。岂谓苍生能忘我，世间自有汝南公。
舟中漫行
作者：邹智
朝代：明

淡烟疏雨梦初还，自起推篷看远山。渔父不知天早晚，又随鸥鸟过前湾。
读月湖诗
作者：邹智
朝代：明

甲夜已分还乙夜，短吟未已更长吟。眼妨还视频移烛，病怯清寒重拥衾。大将师行全整肃，老臣建立自深沉。他年锓板谁当写，莫负千秋万古心。
读石翁诗柬
作者：邹智
朝代：明

皇王帝伯一蒲团，落尽松花不下坛。岂是江山制夫子，秪缘夫子制江山。
辞朝
作者：邹智
朝代：明
体裁：七言律诗

《云》、《韶》声静拜彤墀，转觉婵媛不自持。罪大故应诛两观，网疏犹得窜三危。尽披肝胆知何日，望见衣裳只此时。但愿太平无一事，孤臣万死更何悲。
过惶恐滩
作者：邹智
朝代：明

惶恐滩名熟几年，今朝也自到滩前。死生未必能惶恐，惶恐微诚未格天。风劈寒江势两开，茫茫天地此孤桅。舟人莫谩张皇甚，曾在鞋山滚出来。
过惶恐滩·其一
作者：邹智
朝代：明

惶恐滩名熟几年，今朝也自到滩前。死生未必能惶恐，惶恐微诚未格天。
过惶恐滩·其二
作者：邹智
朝代：明

风劈寒江势两开，茫茫天地此孤桅。舟人莫谩张皇甚，曾在鞋山滚出来。
送丁太平之任
作者：邹智
朝代：明

元化都凭岳牧宣，丁侯今领广山川。琅函锦帙诗三百，烁石流金路几千。能识乾坤均父母，可令兄弟独颠连。太平有象真难致，莫道文官不爱钱。
送人作县丞
作者：邹智
朝代：明

作县如作室，作官如作工。斧者奔而西，锯者趋而东。执事虽不齐，所期在成功。君本蜀中彦，素以才自雄。我观吞吐间，绝非吴下蒙。今承梓人旨，百里生斤风。有玉正当错，有刀正当砻。勿论简与烦，勿计卑与崇。但令间架立，也足为帡幪。
送刘侍讲使安南
作者：邹智
朝代：明

圣主龙飞九五天，只从尧舜接真传。豁开日月云俱静，运转风雷化自宣。司马携僮归政府，紫阳抱道侍经筵。使轺未度东津水，已震西南万里边。
送刘御史致政西还
作者：邹智
朝代：明

中外飞扬二十春，黑头先已厌红尘。才登殿上朝元辟，便入山中侍老亲。张禹悠悠终误国，范滂谔谔竟危身。风流孰与陶元亮，自是羲皇以上人。
送刘汝德还蜀
作者：邹智
朝代：明

两地八千里，忍看生别离。最知忧道切，不是爱山痴。晚雨虽微急，晨光本自熹。明年二三月，正是望君时。
送吴献臣令顺德
作者：邹智
朝代：明

熠耀非自燃，蝙蝠非自沸。盈盈天地间，孰非天地字。君侯人中英，经纶有高致。欲分四海忧，当自一邑试。
送夏廷璋还南都
作者：邹智
朝代：明

南国衣冠子胜流，相逢便与啖元脩。初怪眼中无皂白，岂知皮里有春秋。交游独我联貂尾，廊庙何人重笔头。一寸丹心危欲折，梦魂夜夜绕龙楼。
送客南征
作者：邹智
朝代：明

疏雨不复月，蟋蟀空自鸣。出门送佳客，正值新月晴。月晴已足嘉，况复惊波平。君知爱月意，莫惜清宵征。
送文太仆还滁州治
作者：邹智
朝代：明

天子聪明古帝王，百年日月要重光。文山老子忧思远，独上中庸第一章。
送朱士佩先生之乐平
作者：邹智
朝代：明

秋风扬，春天长，姊归姑恶鸣相当。崇桃分日色，积李分月光，鸢飞鱼跃斯道彰。十年不出巴山阳，独携天泽东南疆。俗吏纷纷何足数，当与西汉君子争清芳。
送李千兵南归
作者：邹智
朝代：明

李将军，万人敌，目如光电髯如戟。口诵元和诗，手捧神尧历。西风来献北风归，渠黄忍挽青丝靮。别君昭王台，送君亚夫壁。有力当为今王宣，有血当为先主滴。男儿一日定千年，肯把离愁对亲戚。
送李天瑞之咸宁
作者：邹智
朝代：明

立马卢沟话壮游，关河西去道途脩。忠肝义胆谁当傅，白日青天本自秋。千古天纲嗟鹿角，百年臣节仰鱼头。圣贤步步皆平地，莫向空中浪倚楼。世道悠悠几日还，上方无剑斩穷奸。跛麟载笔真辞阙，孤鹤乘风欲渡关。履善自能歌正气，季通端不动愁颜。丈夫惜别非无泪，不向忠臣此日潸。
送李天瑞之咸宁·其一
作者：邹智
朝代：明

立马卢沟话壮游，关河西去道途脩。忠肝义胆谁当傅，白日青天本自秋。千古天纲嗟鹿角，百年臣节仰鱼头。圣贤步步皆平地，莫向空中浪倚楼。
送李天瑞之咸宁·其二
作者：邹智
朝代：明

世道悠悠几日还，上方无剑斩穷奸。跛麟载笔真辞阙，孤鹤乘风欲渡关。履善自能歌正气，季通端不动愁颜。丈夫惜别非无泪，不向忠臣此日潸。
送李训导之官
作者：邹智
朝代：明

先生万人杰，起自锦江滨。天上逢尧舜，人间养凤麟。淳风千古吹，化雨一番新。国朝青史上，有传表儒臣。
送林居鲁之杭州
作者：邹智
朝代：明

古貌堂堂两汉儒，直从心地做工夫。笑挥豸角嚣尘静，勇犯龙鳞睿眷纾。南斗星高光北斗，东湖梅老主西湖。芳心未用愁迟暮，天上灵脩目正盱。
送温重廉还临江
作者：邹智
朝代：明

差见临江第一仙，丹崖青壁欲生烟。祥鸾忽报当年信，灵鹊真成此夕缘。元献眼高应绝世，文忠才大合擎天。临岐预作重逢约，红杏香中早着鞭。
送董庶子使朝鲜
作者：邹智
朝代：明

天启休符又戊申，独衔紫诏下枫宸。弛张仰见真文武，出入争看老凤麟。七叶皇风清八道，百年高节重千钧。文章光烛烟霄上，未是中朝第一珍。
送蒋诚之归荣
作者：邹智
朝代：明

十日春风醉不醒，独骑瘦鹤送君行。一源活水来千里，不尽人间聚散情。谁教魃女舞金戈，白雪黄云奈尔何。医国医民须大手，却教容易度黄河。天北天南一鸟通，百年忠孝日初红。古今兄弟知多少，谁似淳公与正公。
送蒋诚之归荣·其一
作者：邹智
朝代：明

十日春风醉不醒，独骑瘦鹤送君行。一源活水来千里，不尽人间聚散情。
送蒋诚之归荣·其三
作者：邹智
朝代：明

天北天南一鸟通，百年忠孝日初红。古今兄弟知多少，谁似淳公与正公。
送蒋诚之归荣·其二
作者：邹智
朝代：明

谁教魃女舞金戈，白雪黄云奈尔何。医国医民须大手，却教容易度黄河。
送黄汝脩还天台
作者：邹智
朝代：明

天台有一士，独抱男子肠。立朝五六年，敛退藏锋芒。人皆疑其圆，我独疑其方。一朝解牙牌，上疏辞君王。问之何因尔，耻对妾妇妆。牙牌一飘瓦，碎尽何足伤。白璧苟微瑕，此恨千古长。我闻定轩翁，古道恒自将。见子慷慨归，喜极当欲狂。春风扇微和，天台花正香。请君陟其巅，挹彼武夷苍。
邓秋官进贺还南都
作者：邹智
朝代：明

君王不受群臣贺，万国人心又一醒。虞舜自能敦大本，伯夷正好播祥刑。谁家北斗兼南斗，此日长亭复短亭。马上乱将疏柳折，不知寒日下林坰。
金井山居次韵
作者：邹智
朝代：明

铁杖何年入此山，今人庵是古人庵。春风小圃修花史，落日疏林纵酒谈。放鹤亭高尘网断，听莺桥近野情酣。莫辞老背寻常炙，寒露侵凌恐未堪。
金井山居次韵
作者：邹智
朝代：明

铁杖何年入此山，今人庵是古人庵。春风小圃脩花史，落日疏林纵酒谈。放鹤亭高尘网断，听莺桥近野情酣。莫辞老背寻常炙，寒露侵凌恐未堪。
闻二祖父三祖父皆以年冠带诗以志喜末句悲先祖父之不起也呜呼一喜一悲之间其所感者深矣孝子慈孙尚思所以惜时爱日以尽养志之诚也哉
作者：邹智
朝代：明

铁杖扶来八十年，金函开诏沐龙涎。鹿胎软衬蝉冠正，鱼佩高悬鹤氅鲜。俯仰山中閒宰相，醉醒世上活神仙。泷冈未表乾封固，万里孙儿泪洒天。
陈景元为录石斋集
作者：邹智
朝代：明

乾坤谁执仲尼权，便敢删从己酉年。大笠蔽天牛背稳，不妨写过戊申前。
陈益庵下堂而伤其足
作者：邹智
朝代：明

益庵本自是神医，也向花间拄竹枝。莫惜更寻程道士，皇舆正尔赖驱驰。
除夕
作者：邹智
朝代：明

刁斗无声画戟寒，独看瘦鹤上阑干。荆扬以上云门镇，岭海之间首领官。消息盈虚天岂定，卷舒作用古来难。直须痛饮屠酥酒，此是人间却老丹。
除夕
作者：邹智
朝代：明

病客居穷海，今年是两年。高堂当此夕，相对又潸然。
非所写怀
作者：邹智
朝代：明

朝野方传英主事，安危宁系小臣身。银山铁壁虽难动，玉色金声本易亲。人到白头终是尽，事垂青史定谁真。梦中不识身犹系，又逐东风入紫宸。
题万孝子诗卷
作者：邹智
朝代：明

匹马萧萧度远岑，霜清月冷乱云深。两行青泪衣裳湿，谁识良工独苦心。
题古城集
作者：邹智
朝代：明

朔方行尽复炎方，野草閒花色色香。却恐牧斋多净稿，更无人到校书郎。
题宝泽卷守拙翁手书小学真解遗其子其子宝之今颇有成立故赋此
作者：邹智
朝代：明

墓草知经几度霜，当年手泽尚生光。细看此老殷勤甚，直欲诸郎把玩长。买椟还珠今往往，画蛇着足亦伥伥。紫阳台上真衣钵，千古何人为表章。
题宽斋卷
作者：邹智
朝代：明

迂径荒茫外，云庄缥缈中。叶粘寒露落，花听雨声红。凝重黄通老，和平吕伯恭。更应泥塑坐，渣滓尽销镕。
题易庵卷
作者：邹智
朝代：明

静坐空山老自便，登庸策免两茫然。鸡豚社里推前辈，桃李场中谢少年。学古每羞元凯癖，行高还讶史云偏。平生心事知何限，夜夜焚香独告天。
题曹御史岁寒图
作者：邹智
朝代：明

早年走马巴山曲，浅绿深红看不足。飙风夜作朝蔽江，逸兴常随酒杯覆。南来误入曹公府，白日青天开肺腑。手携十七年前图，挂在高堂令我谱。酒酣耳热乌纱偏，茫茫四壁生寒烟。山童泽涸天地槁，嗟此三杰何孤骞。郁然苍者老臣器，方履圆冠帝庭议。小人见之皆敛容，君子见之皆吐气。粹然清者大儒质，玉色金声士林式。存乎其中为静虚，见乎其外为切直。皎然洁者真仙妆，玄裳缟衣琼佩光。魄常精明而不乱，魂常安静而不扬。海眼须臾涌晴月，照见风神愈奇绝。崖前冰柱颠倒垂，势不能凌还自折。我观大化如海涛，汐者自汐潮自潮。苟非三极两间立，元会运世今已销。歌声如钟歌转烈，公去襄阳我南粤。穷岛宁无突兀枝，点缀何妨四三杰。
题松泉卷
作者：邹智
朝代：明

岭树重重合，江流曲曲深。乱云时出没，寒月夜浮沉。飞鸟争深港，游鱼度密林。黑龙浑不起，时复抱珠吟。
丽泽堂纪事与同志共勉之
作者：邹期桢
朝代：明

万古弦歌地，良朋快盍簪。交从淡处久，义向静中参。风煖鸟声悦，晴熏草色酣。吾徒名教乐，雅不在双柑。
过东林故墟有感
作者：邹期桢
朝代：明

一过荒墟一怆心，先贤遗泽系思深。喜逢日月重开霁，紫气西来照此林。
送华补庵先生奉使还朝
作者：邹梦桂
朝代：明

玉节春明二月莺，画船花柳正初晴。承恩已达如纶命，报国常怀补衮情。一曲尊前人再别，片帆江上月同行。欲知后日相逢处，联骑天街听漏声。
锡山揽袂集三首
作者：邹梦桂
朝代：明

画船锦席照沧波，云署星旗戒晓过。莫讶倾城争卧辙，金汤十里折冲多。大江西望接天长，山势龙蟠是帝乡。春日看花上牛首，知君忘却在河阳。金陵自昔列为仙，画省含香况少年。莫问江头将北客，风烟一望却凄然。
锡山揽袂集三首·其一
作者：邹梦桂
朝代：明

画船锦席照沧波，云署星旗戒晓过。莫讶倾城争卧辙，金汤十里折冲多。
锡山揽袂集三首·其三
作者：邹梦桂
朝代：明

金陵自昔列为仙，画省含香况少年。莫问江头将北客，风烟一望却凄然。
锡山揽袂集三首·其二
作者：邹梦桂
朝代：明

大江西望接天长，山势龙蟠是帝乡。春日看花上牛首，知君忘却在河阳。
大涤山
作者：邹济
朝代：明
体裁：七言绝句

仙严九折锁琼台，琪树排云洞户开。欲探骊渊更深处，恐惊龙睡却回来。
武陵
作者：邹潾
朝代：明
体裁：七言绝句

仙源应不记年华，洞口今开几树花。若使重来津可问，扁舟我亦愿移家。
江行望庐山作
作者：邹潾
朝代：明
体裁：五言律诗

亦知山有寺，咫尺见云封。瀑布千寻水，香炉何处峰。向晴微见树，卓午讵闻钟。来往驱尘事，深悲负短筇。
秋夜秦氏绣石山房同友人赋
作者：邹璧
朝代：明

绣石轻云傍水飞，微凉初洒芰荷衣。良宵偶坐成佳会，好友相于说息机。髹几琴尊何落落，石栏星斗自辉辉。老来不尽逋仙兴，明发扁舟载鹤归。
初至夜郎
作者：邹维琏
朝代：明
体裁：七言律诗

远戍天涯事可悲，疏狂真负圣明时。谁言鸿鹄能千里，差喜鹪鹩托一枝。草野数悬丹阙梦，乡园空望白云垂。高山流水情堪咏，已拟埋名老下惟。
古意
作者：邹维琏
朝代：明
体裁：古风

百年苦瞬息，人事复乖违。园中桃与李，安能久芳菲。天风扫枯叶，北雁忽南归。嗟我行役人，年年戍金微。觱栗自西来，游子未授衣。严霜堕关塞，明月照孤帏。两地共摇落，两情共歔欷。
秋兴
作者：邹维琏
朝代：明
体裁：古风

鸱枭得腐鼠，辄以吓鹓雏。鹓雏饮清露，高飞栖碧梧。飘然樊笼外，野性常自如。鸱枭即饱食，能无畏张弧。古云鹿生山，命已悬庖厨。达人访物理，深藏赋遂初。
述怀
作者：邹维琏
朝代：明
体裁：古风

膻涂难久居，盛名宁久留。所以鸱夷子，五湖一扁舟。应无雄辨士，俯徇燕客求。四时忌成功，急湍无安流。美服人所指，权利倍添忧。
闺怨
作者：邹维琏
朝代：明
体裁：五言绝句

妾恨凭谁寄，君怀祇自知。堂前双燕子，岁岁赴春期。
陌上偶成
作者：邹维琏
朝代：明
体裁：五言绝句

青青道傍柳，转眼忽成围。男儿客他乡，不知岁月非。
九日登钦天台
作者：邹缉
朝代：明
体裁：七言律诗

高台百尺出城头，佳节登临散客愁。六代江山馀胜迹，一天云物自清秋。石头雁断西风�，钟阜云寒落木稠。钟磬乍闻时已暮，一杯难尽强相酬。
仙源图
作者：邹缉
朝代：明
体裁：七言律诗

洞口春垂一片云，仙源还有避尘人。往来茅屋浑忘岁，开遍桃花始识春。渔父已传今属晋，市朝谁觉久无秦。纷纷世代兴亡际，回首东风感慨频。
即事
作者：邹缉
朝代：明
体裁：古风

月上碧天高，夜凉清露重。独起推篷望，风生碧波动。两岸芦声急，一川烟景微。忽闻棹歌响，惊起白鸥飞。丛丛岸苇黄，潋潋江波白。静夜不成眠，起坐看明月。
叹杨花
作者：邹缉
朝代：明
体裁：古风

轻盈不自持，历乱随风起。朝逐上林飞，暮落东流水。素质徒可怜，贞心不自拟。感此怀益深，叹息殊未已。
望峄山
作者：邹缉
朝代：明
体裁：古风

泛舟度清济，东望邹峄山。遥遥青霞峰，明灭烟雾间。石厓上突兀，峭壁高巑岏。鲁邦峙岱宗，兹山独相连。孤桐生其阳，古刻在其巅。名标史籍中，事出秦汉先。至今万代后，遗迹犹见存。忆昔初经过，瞻望不及攀。俯仰三载馀，复此开心颜。灵踪尚未泯，白云时往还。我欲登绝顶，淩风散羽翰。纵览今古内，旷然超人寰。
河边柳
作者：邹缉
朝代：明
体裁：古风

河边柳，昔人曾种今还有。千丝万缕摇春风，年年攀折行人手。行人朝暮相经过，新条无奈别离何。柔情不减旧时意，舞态谁怜幽思多。北来南去知多少，青青又见河边柳。不见迎新送故情，空使行人但回首。
玉泉垂虹
作者：邹缉
朝代：明

碧嶂云岩喷玉泉，平流宁似瀑流悬。遥看素练明秋壑，却讶晴虹饮碧川。飞沫拂林空翠湿，跳波溅石碎珠圆。传闻绝顶芙蓉殿，犹记明昌避暑年。
眼暗
作者：邹缉
朝代：明
体裁：七言绝句

厌闻池沼沸群蛙，眼暗终朝更自嗟。谩想容颜羞览镜，欲亲书卷奈生花。
瞻云轩为鄱阳朱仲达赋
作者：邹缉
朝代：明
体裁：古风

望亲舍，登高秋。云飞处，心悠悠。思亲目断亲舍远，游子天涯犹未返。晨昏供养既有违，空望飞云长在眼。年年商贾徼微利，得钱养亲愿亲喜。何如收拾大刀头，綵衣堂前奉甘旨。
翰林院斋宿听琴诗
作者：邹缉
朝代：明
体裁：古风

禁直夜迢递，斋居澹无为。同心聿来集，良友具在兹。欢言适嘉会，秉烛坐弹棋。华月照虚牖，微风动绮帷。上客发幽兴，援琴挥素丝。一弹孤鹤舞，再鼓心神怡。清商既激烈，雅调亦舒迟。秋鸿唳远空，猗兰芳葳蕤。俯仰极馀韵，邈与高山期。燕赏亦云洽，倾耳遂忘疲。沉吟永终夕，逍遥起遐思。仰观庭户间，烂然明星垂。旭景不知曙，永言歌此辞。
行路难
作者：邹缉
朝代：明

请君勿言苦，我歌行路难。世事有反覆，人心若波澜。布衣扼夺卿相位，祸仇起自杯酒间。君不见昔时山东一匹夫，读书往往轻凡愚。谈笑强于唐举相，摇鞭西入咸阳都。一言啖秦王，再言扼范雎。黄金束带高堂居，风云变态生须臾。君不见魏其都位汉公卿，灌夫意气排汉廷。武安本在门下列，拜伏跪起呼父兄。一朝宠据津要地，旧时意态宁复生。窦婴既失势，颍水亦不清。狂呼骂坐何足惊，咸阳市上殊无情。行路难，行路难，人生自古有如此，何须局促增叹声。
送王道子周起巴游学
作者：邹缉
朝代：明
体裁：七言律诗

新策明时不见收，独携书剑别神州。且将教雨分湘郢，应见文星近斗牛。泛渚定过云梦泽，题诗须上岳阳楼。秋风遥思登临处，却望京华忆旧游。
题李陵泣别苏武图
作者：邹缉
朝代：明
体裁：古风

汉家烟尘仍未息，君牧海边臣屈膝。当时同愤死匈奴，谁料君今归故国。胡天茫茫塞草青，君归依旧汉官荣。臣身虽倚戎王贵，收泪惭君后世名。
黄金台
作者：邹缉
朝代：明
体裁：七言律诗

高台百尺倚都城，斜日苍茫弄晚晴。千里江山回望迥，万家楼阁入空明。黄金尚想招贤意，白发难胜慨古情。看尽翩翩归鸟没，古原秋草暮云平。
南湖秋汎
作者：邹衍中
朝代：明

爽籁清风水面浮，人同烟景上扁舟。凭谁倩得王摩诘，写出南湖片片秋。
古佛松林
作者：邹衍中
朝代：明

白云飞过树生天，无漏争归古佛前。输与巅南□首座，松风谡谡老凄禅。
峨眉夜月
作者：邹衍中
朝代：明

亭亭午夜两蝉娟，一立峰头一雾边。学取画眉谁得似，天姿青白各为妍。
平原古塔
作者：邹衍中
朝代：明

半藏舍利半莓苔，劫火曾经未化灰。芳草年年春自绿，六朝往事一寒堆。
开元晓钟
作者：邹衍中
朝代：明

疏钟原自佛分身，点点慈悲为醒尘。试问开元至今日，不知曾度几何人。
白石洞天
作者：邹衍中
朝代：明

白石山人懒下山，丹成点化石头顽。几回欲向云中去，祇恐群仙不放还。
鹤子朝霞
作者：邹衍中
朝代：明

放鹤何年鹤未归，红衣几欲点霜衣。低徊不作朝阳梦，徒抱丹心向日飞。
登黄鹤楼四首·其一
作者：邹观光
朝代：明
体裁：七言律诗

冯虚雕阁郁崔嵬，南纪滔滔四望开。烟树霏微悬日月，河山缥缈护楼台。只余词客名千古，恍忆仙人戏九陔。惆怅总知成幻迹，登临聊为一衔杯。
登黄鹤楼四首·其三
作者：邹观光
朝代：明
体裁：七言律诗

未论游仙事有无，即看浩荡亦蓬壶。谈天帝座通差近，挹酒星杓莽欲趋。羽猎秋窥云梦野，咸池夜听洞庭湖。况逢四海升平日，好作矶边老钓徒。
登黄鹤楼四首·其二
作者：邹观光
朝代：明
体裁：七言律诗

朱帘画栋敞层楼，俯瞰长江万里流。接地风云生大泽，拍天波浪拥孤舟。桃花飞雨过晴浦，兰叶含烟逗晚洲。欲向楚宫论往事，夕阳不尽古今愁。
登黄鹤楼四首·其四
作者：邹观光
朝代：明
体裁：七言律诗

青云十载赋雄飞，谒帝重来事已非。北极天高违晓佩，南陔日迥泣春晖。卜居欲近琼瑶圃，怀古仍裁薜荔衣。纵是牢骚那可怨，醉呼黄鹤与同归。
赋得天寒梦泽深
作者：邹观光
朝代：明
体裁：七言绝句

湖天黯澹肃菰蒲，霜气凄严凫雁呼。渊底鱼潜坚不饵，羊裘归去钓台孤。
赋得气蒸云梦泽
作者：邹观光
朝代：明
体裁：七言绝句

洞庭渺渺郁葱葱，八百湖山一气中。莫怪胸吞曾不芥，一杯沧海漾鸿濛。
赋得潦深梦泽田
作者：邹观光
朝代：明
体裁：七言绝句

跨江南北水泱泱，菱子花开芰叶长。垄上泥蓑忙牯犊，湖边短棹起鸳鸯。
郢东驿
作者：邹观光
朝代：明
体裁：五言律诗

客路怜今日，潘舆忆昔欢。有情寻薜荔，无计问芝兰。恨叶萦如柳，愁波汎似澜。怪来风雨急，征袂未能乾。
采芳洲·其一
作者：邹观光
朝代：明
体裁：五言律诗

楚泽饶芳杜，君园芳更多。薄言便采摘，随意结岩阿。径仄环萝薜，亭幽隐芰荷。月明群籁静，忽听榜人歌。
采芳洲·其三
作者：邹观光
朝代：明
体裁：五言律诗

亦有采芳客，其如憔悴形。天高不可问，泽畔独为醒。裳集芙蓉绿，纕裁杜若青。何如三径里，竟日足沉冥。
采芳洲·其二
作者：邹观光
朝代：明
体裁：五言律诗

纡回分小径，清浅见三洲。对语喧林雀，忘机狎野鸥。烟笼晴亦雨，水静夏兼秋。不尽登临意，凫舟泛月游。
送何思恭归高安
作者：邹说
朝代：明
体裁：古风

忆昔州城繁盛日，雕楹绣户绚金碧。买地争移洛苑花，分赀更致平泉石。青春冠盖会云萍，挝钟考鼓纷相迎。豪士居间推郭解，贵游虚左礼侯赢。芳年意气称贤掾，千金一诺同高宴。醉后从教吐锦茵，诗成乞与题歌扇。风尘回首岂堪谕，台没池湮不复存。抔土伺曾收侠骨，一尊谁与酬英魂。廿载间关几人在，逆旅重逢增感慨。夜雨偏令白发生，秋风解使朱颜改。明朝买棹湄湘滨，布衣归卧绵江云。为言莫狎烟波客，恐有羊裘垂钓人。
丙午岁冬和子充举人韵
作者：邹赛真
朝代：明
体裁：七言律诗

簪缨曾是旧家门，射中金屏喜可言。幸托菲葑谐伉俪，敢期瓜瓞荫儿孙。雁鸣旭日成嘉会，胪唱春风沐宠恩。偏胜韦郎须我识，少年声价溢乾坤。
丙辰舟次桃源和未轩韵寄子
作者：邹赛真
朝代：明
体裁：七言律诗

数载参商薄宦羁，团栾未久又分离。客边寥落逢长至，眼底萧疏少故知。冰雪连天迷野曙，烟波无路接淮涯。蓬窗怅望家南北，何日安閒得自怡。
二月念一日张家湾发舟忆亡女费恭人·其一
作者：邹赛真
朝代：明
体裁：七言律诗

数朝停棹玉河滨，咫尺云霄万里情。老眼不胜伤子泪，鸾胶能续断弦盟。齑盐澹泊追前烈，金紫光荣属后生。剩有名驹堪慰意，舅家宅相定须成。
二月念一日张家湾发舟忆亡女费恭人·其二
作者：邹赛真
朝代：明
体裁：七言律诗

袍笏文江播世求，喜逢邂逅谊相投。德昭阃范推桓氏，书载闺装迈邺侯。寒谷生阳承隙照，晓瓶传茗试清流。明当远达乘龙客，逆旅深恩为我酬。
京邸九日怀未轩
作者：邹赛真
朝代：明
体裁：七言律诗

十年清苦伴青毡，乔擢无繇别思牵。枫叶萧萧添晓醉，黄花朵朵斗寒妍。秋江未见归张翰，孤馆谁怜老郑虔。欲觅白衣充酒使，遥传逸兴到篱边。
冬夜不寐闻钟有感
作者：邹赛真
朝代：明
体裁：七言律诗

隐隐钟声夜向晨，群鸦作阵起寒林。退朝曾记儿郎贵，闭户谁闻车马音。霪雨不堪愁桂玉，青毡缘未积籯金。百年门祚孙曾继，四代传来有旧簪。
和子充修撰韵
作者：邹赛真
朝代：明
体裁：七言律诗

双鲤传书度远川，异乡砧葛又经年。秋风泮水蘋应荐，晚节疏篱菊正鲜。病态谁应怜骨肉，清时岂久卧林泉。重来叙我天伦乐，风月平分入短篇。
喜幸有感而作
作者：邹赛真
朝代：明
体裁：七言律诗

几年骨肉间天涯，喜接云笺慰远思。位重容台光黼黻，花生玉带照门楣。时人争羡乘龙贵，老景难忘舐犊私。桥梓声名俱梦幻，幸留遗胤属孙枝。
子充初度适韶子会闱揭晓之辰而状元子婿有褒封之典喜而赋之
作者：邹赛真
朝代：明
体裁：七言律诗

东床今日寿筵开，翰苑文光接上台。千里门楣瞻鹤算，九重恩命锡鸾回。酒斟秋露珍珠滴，花映春晖锦绣堆。倘遇封胡登甲第，欢迎箫鼓动楼台。
官邸寄妹
作者：邹赛真
朝代：明
体裁：五言律诗

封缄凭雁寄，多病尚缠绵。寒粟侵肌玉，秋蓬乱鬓蝉。乡书犹未达，骨肉自相牵。何日归宁处，燃灯话少年。
新春感怀
作者：邹赛真
朝代：明
体裁：七言律诗

蓬门深掩度朝曛，白发萧萧又见春。腊意护梅香未落，土膏滋麦绿将匀。心关桂玉家常事，职废蚕桑老病身。尚赖桓君嗣馀庆，芝兰阶下棘成薪。
父母以诗召女婿还乡赓韵奉答
作者：邹赛真
朝代：明
体裁：七言律诗

双亲别我数年馀，多少愁怀未可舒。井臼晨昏惟在已，家园南北未成居。舅姑甘旨三炊粟，夫婿生涯数卷书。千里乡关归便得，题桥应欲共相如。
用帘字韵呈未轩
作者：邹赛真
朝代：明
体裁：七言律诗

日过书窗便捲帘，鸭炉香烬手重拈。自知和气如春暖，更觉清心耐夏炎。义理精微宜苦究，世情侥倖也堪嫌。笑谈莫把工夫废，堂上严亲鬓雪添。
用韵奉未轩取笑
作者：邹赛真
朝代：明
体裁：七言绝句

趋机曾勉乐羊思，霜雪青青连理枝。常忆十年勤苦意，寒窗夜雨剪灯时。
立春日子充阁老书报恩赐玉带
作者：邹赛真
朝代：明
体裁：七言绝句

玉带生花出帝家，新恩喜报下天涯。春风门巷知多少，昨夜先来上烛花。
辛未冬往金陵顾训孙会余亲家姑拜合眷甚慰夙怀
作者：邹赛真
朝代：明
体裁：七言律诗

亲情仰慕已多年，萍水相逢白发鲜。群从雍雍迎客邸，诸姬款款话灯前。醇醪为我殷勤笃，旧事论心感慨偏。惜别尚期重会晤，采江崖畔迓归船。
除夕感怀
作者：邹赛真
朝代：明
体裁：五言律诗

举斝诵椒篇，光阴万象鲜。和弦清旧曲，晚景度新年。霜鬓随时改，天葩近日妍。泉源乡国意，应在白云边。
青䪧儿懒学
作者：邹赛真
朝代：明
体裁：七言律诗

人言二子并徐卿，泾渭何分浊与清。窗下饱看须继晷，帐中攻苦要张檠。少承家学青毡旧，老迸流年白发生。那积籯金为尔遗，祗应留与寸田耕。
韶儿从学舅氏未轩省父南归予携幼子女居京邸作诗寄之
作者：邹赛真
朝代：明
体裁：七言律诗

长子南游数月馀，况君别后更踌躇。消容怕览奁前镜，遣闷閒看架上书。侍女断齑勤和鬻，幼儿抛食厌无鱼。清贫固可平生意，忘却离愁乐自如。
韶子远游兼妇室孙枝无兆寄此
作者：邹赛真
朝代：明
体裁：七言律诗

远别双亲二载馀，悠悠常自倚门闾。莺啼乔木三春景，雁过南楼几度书。伐桂有期忻自若，梦兰无兆竟何如。归鞍拟在黄花候，一道光风迓板舆。
中秋有怀
作者：邹赛贞
朝代：明
体裁：七言绝句

银汉无声夜夜清，良宵忽感宦游情。东山遥望人千里，想亦停杯对月明。
鹭鸶小景
作者：邹赛贞
朝代：明

联拳属玉儿，飞向矶头立。秋寒雪不消，点破江天碧。
三月三日宴客山池
作者：邹迪光
朝代：明
体裁：七言律诗

银塘日朗敞华筵，何意能要仲御船。匼匝纷纭当上巳，叵罗酬酢聚群贤。花衔舞袖千行丽，月傍歌喉一线悬。觞咏未妨弦管盛，相看如在永和年。
中秋虎丘纪胜
作者：邹迪光
朝代：明
体裁：七言律诗

琳宫十二夜生光，车马阗骈选佛场。水月竞邀罗绮色，栴檀都作麝兰香。林间度曲乌栖急，石上传杯免影凉。金虎高坟胜游地，玉鱼银海正茫茫。
吴门归入惠山寺
作者：邹迪光
朝代：明

胜游不惜屡，馀兴尚淋漓。竹路青相借，花宫翠乱披。酒阑留月住，曲半受风吹。为问梁溪夜，何如吴苑时。
和三唐人惠山诗
作者：邹迪光
朝代：明

金商薄秋麓，桂树凌青苍。绪风叩元壑，爽籁奔虚堂。俯听山虫鸣，仰视林雁翔。方塘逗玉液，粼粼浮清光。鉴貌烛毛发，漱齿流芳香。买山未可得，招隐焉能忘。金仙栖石龛，珠宫结灵樾。黄叶樵路深，绿苔人履绝。岩花见空色，山云悟生灭。客来啸远风，僧行踏凉月。香灯十地明，宝铎四天发。已是都率宫，讵想襄城辙。
和三唐人惠山诗·其一
作者：邹迪光
朝代：明

金商薄秋麓，桂树凌青苍。绪风叩元壑，爽籁奔虚堂。俯听山虫鸣，仰视林雁翔。方塘逗玉液，粼粼浮清光。鉴貌烛毛发，漱齿流芳香。买山未可得，招隐焉能忘。
和三唐人惠山诗·其二
作者：邹迪光
朝代：明

金仙栖石龛，珠宫结灵樾。黄叶樵路深，绿苔人履绝。岩花见空色，山云悟生灭。客来啸远风，僧行踏凉月。香灯十地明，宝铎四天发。已是都率宫，讵想襄城辙。
塔灯歌
作者：邹迪光
朝代：明
体裁：古风

锡山等培嵝，势与九龙敌。紫翠乱纷披，葱菁郁相射。龙宫鹿苑莽榛枳，剩有窣堵千百尺。欲堕不堕罡风扶，青霄雷霆白日黑。僧弥守护不少暇，往往烧灯过子夜。格泽嘘烟天外来，祝融吐燄云中泻。大如金轮挂玉岑，细如舍利散珠林。澹如冰绡映水月，炽如宝地铺黄金。疏如一点两点明星光，历历密如千树万树紫贝垂森森。初疑荫界为炎国，又怪祗林作火宅。九微何事及诸天，太乙偏来照禅室。君不见豪家火树重重影，绣幕旃檀宵不冷。铜山金穴俄顷尽，凤管鹅笙尽悲哽。又不见十二青楼朝日杲，银缸宝炬香缭绕。春风桃李不相待，昔时艳丽今时槁。叹息人间世，光燄如电疾。为堕无明网，欲火烧七尺。何如对此浮屠下，一灯荧荧坐佛日。誓令心似净琉璃，不遣尘根碍虚白。
夏日过定惠院
作者：邹迪光
朝代：明
体裁：五言律诗

不向空门住，那知化日长。江烟低佛坐，山翠湿僧房。忍草侵衣碧，昙花上屐香。跏趺分半榻，人境已微茫。
大堤曲
作者：邹迪光
朝代：明
体裁：乐府曲辞

后行看前行，连袂踏花裀。前声合后声，歌曲感人心。明妆堤上女，连樯堤下客。停舟亦停步，相看不相识。日出踏青去，日落犹未回。盼杀江陵贾，笑杀襄阳儿。双蛾画出好，偷从花下度。长恐罗裙扬，不敢当堤步。
子夜歌
作者：邹迪光
朝代：明
体裁：乐府曲辞

侬若泰山石，千年不转移。欢如西江水，一去无还期。收却临水妆，去作当窗织。如喜复如嗔，为欢小唐突。为欢几何时，感叹复沈吟。甘露浇黄蘖，那得消苦心。忆欢无计策，去向通衢立。南北多行人，未得欢消息。
家园即事
作者：邹迪光
朝代：明

买得菟裘已十年，朅来归隐共周旋。为山直割云头石，凿沼频偷地底泉。清梵自天投宝篆，疏钟挟雨答朱弦。生平不少蛾眉妒，剩有烟霞与作缘。
昆山道中
作者：邹迪光
朝代：明
体裁：五言律诗

数尺布帆轻，清溪一掌平。小山时点缀，远树不分明。似雪汀花舞，如歌水鸟鸣。行行日渐暝，绛蜡坐吹笙。
春日园居杂诗
作者：邹迪光
朝代：明
体裁：五言律诗

行吟不放盏，坐钓亦携书。山鸟时调弄，阶莎勿剪除。习眠如湿柳，避客似惊鱼。游冶非吾意，春光任尔舒。
春暮新斋偕友人步入惠山憩秦氏园亭
作者：邹迪光
朝代：明

初阳革故阴，同人撰心赏。总辔涉原隰，谷风荐五两。牵裾袭芳郁，伐木递遐响。林叶渐蒙密，岩葩尽升长。钩云屡回复，名园出苍莽。旋从童稚入，复偕魔犊往。岩气乍扫涤，石楼发清爽。瞩远无近寻，临深有余想。仁智乐在斯，意适忘归鞅。
望亭至浒墅杂书所见
作者：邹迪光
朝代：明
体裁：六言诗

村鼓若远若近，山烟或淡或浓。土沃可耕可凿，人安兼贾兼农。
澄江舟行
作者：邹迪光
朝代：明
体裁：七言绝句

夕阳秋色布帆悬，霜叶霜花送客船。雨过鸟啼多竹外，月明人语在沙边。
登黄鹤楼
作者：邹迪光
朝代：明
体裁：七言律诗

凭陵矫首大荒浮，万里苍梧接汉邱。夜气半衔三楚阔，天风长带九嶷愁。虚闻仙子乘云去，似有灵均鼓瑟游。最是晴川烟水滑，片帆漠漠下扬州。
秋日泛舟至山园兼过法院次林若抚韵二首·其一
作者：邹迪光
朝代：明
体裁：五言律诗

水容开皎镜，汛渚惬新秋。红树能迎客，青衣学驾舟。药阑天露洗，涧道夜珠流。自笑如拳石，难言五岳游。
秋日泛舟至山园兼过法院次林若抚韵二首·其二
作者：邹迪光
朝代：明
体裁：五言律诗

广圃深潴壑，骈房曲贮山。堤长留竹捍，牖每惜花关。月暗厖先睡，林昏鹤便还。名流真尔辈，杖履欲追攀。
行经旧院
作者：邹迪光
朝代：明
体裁：七言绝句

曲房深院草萋萋，不见娇莺满树啼。惟有秦淮旧时月，夜深相送板桥西。
西湖竹枝词
作者：邹迪光
朝代：明
体裁：词

杏子单衫窣地长，裙拖八幅石榴香。只知此日遨游好，不信蚕家四月忙。
赋得西湖柳
作者：邹迪光
朝代：明
体裁：七言绝句

一种腰肢浥露妍，湖光占得倍堪怜。纵然春尽须飘泊，只在瑶筝锦瑟边。
雨后上湖心亭待月
作者：邹迪光
朝代：明
体裁：七言律诗

雨过澄湖一掌平，翛然人似坐瑶京。丹梯刻凤临层汉，翠栋衔蜺截太清。灯火寥寥天宇阔，香波闪闪月痕生。谁歌一曲沧沧调，能使尘心想濯缨。
雨际春申涧上观泉
作者：邹迪光
朝代：明
体裁：五言律诗

振策春申涧，松门吼乱泉。出云穿众壑，带雨下诸天。蜡屐沾流进，絺衣避瀑悬。濯缨情未已，洗耳欲高眠。
雪堂咏怀二首·其一
作者：邹迪光
朝代：明
体裁：古风

夙抱理人术，亦怀忧民心。如何事缠牵，托志翰墨林。薄云逗疏馆，当轩列遥岑。喜绝人吏迹，兼乏鸟雀音。对此坐偃仰，南薰荡衣襟。鸣琴不下堂，古人予所钦。
雪堂咏怀二首·其二
作者：邹迪光
朝代：明
体裁：古风

鲁连非吾尚，子牟非吾师。出处道自合，嚣寂理亦齐。曰余剖符竹，朅来湘之湄。披牍掇朝云，露冕攀春篱。魏阙信敝屣，齐组岂土埃。所以磬折间，吏隐常在斯。曾似蒙庄子，昔者叹为牺。
游东岩
作者：邹鎏
朝代：明

结伴高僧携杖藜，东岩共步叩禅栖。风尘不到心俱寂，云气犹封洞易迷。卓锡水清穿石出，留衣亭古记梁题。登临竟日云关别，一笑何殊昔虎溪。
游北岩
作者：邹鎏
朝代：明

杰阁临江渚，危楼倚翠微。天随飞鸟下，钟出暮云归。竹醉春溪影，鸦喧古树晖。登临豁耳目，振袖欲翻飞。
三友图
作者：邾经
朝代：明
体裁：五言绝句

冰雪淡相看，心期许岁寒。莫同桃李伴，容易及春残。
为张藻仲题高文璧画抱琴图
作者：邾经
朝代：明
体裁：古风

听鹤亭前春澹沱，宿雨犹含百花妥。已愁三月酒船空，宣也抱琴能觅我。为言来自青衣洞，载得官醪满书舸。青衣仙人期远游，紫鸾将车尚虚左。老夫久矣厌刍豢，从之欲乞丹砂颗。孰云仙佩不可攀，洞天芒芒云久锁。只缘酤禁日以迫，尔尊我罍视犹夥。便须秉烛夜相继，过此将无生酒祸。老夫自适无何乡，故不饮醇今亦颇。阮宣杖头每独挂，陶令纱巾不曾裹。三泖平分碧玉壶，九峰半落芙蓉朵。从人拍手笑醉翁，写入新图无不可。胡为高璧忘吾形，只画张宣遗么么。宣也亦复颀而瘠，画作修髯知则那。想当下笔天机精，梦蝶轩中盘礴裸。不画邻瓮吏部縳，不图醉锸刘伶荷。为写抱琴山水间，意者于吾犹未果。璧也山林同此情，自惜老夫身懒惰。宣乎岂是王门伶，聊复尘中客裾拖。朱弦清庙尔当荐，金马朝登夕青琐。百年礼乐崩且坏，谁其兴诸悲皃轲。钟期伯牙宁后遭，余子眼中螟与蠃。高君宿昔号酒狂，过肆相牵倾白堕。自经丧乱赖酒活，今则禁之何□裸。便携张生入山去，石上弹琴松下坐。松肪酿熟中山醪，商颜采芝当蔬蓏。生不我留呼酒查，望入云汉星侈哆。莫过牵牛谈世事，但恐笑人如鳖跛。吾嗟高君真不凡，游戏丹青出兵火。后天有约醉寻真，可能同鼓蓬莱柁。
吕德叔小小斋
作者：邾经
朝代：明
体裁：五言绝句

斋居不自大，容此眇然身。汎览乾坤内，俱为逆旅人。
奉同谢雪坡次韵杨孟载
作者：邾经
朝代：明
体裁：七言律诗

紫薇花下月波凉，谢傅风流锦作裳。况有凤团新赐茗，犹馀鸡舌旧含香。仙槎杳杳秋无际，宫漏沈沈夜未央。荅赠扬雄诗句好，野人传诵下吴航。
奉陪吕志学曾彦鲁刘仲原同登虎丘赋呈居中长老
作者：邾经
朝代：明
体裁：七言律诗

虎丘山前新筑城，虎丘寺里断人行。胡僧自识灰千劫，蜀魄时飘泪一声。渐少松杉围窣堵，无多桃李过清明。向来游事誇全盛，曾对春风咏太平。
娄东述怀寄示龙门上人玉山居士
作者：邾经
朝代：明
体裁：五言排律

寂寞娄东寺，经过岁暮时。后凋松柏古，乱点石苔滋。方外尊吾友，龙门得老琦。十年今几遇，早岁故相知。震泽三江入，虹桥五色垂。水西春酒熟，花下晚尊移。联句应题竹，留餐更折葵。那知俱是客，各以业为师。莲社招呼费，茅堂出处卑。也驰支遁马，而向习家池。何物讥臣朔，如人怪舞逵。遂令兄弟急，岂但友生疑。落落情偏好，悠悠事莫期。参商天上路，萍梗海之涯。向忆身犹白，前修道不缁。君攀狮子座，我把桂花枝。吴子非无学，周胥亦有为。龙泉终再合，豹管未容窥。泥滑双扶屐，灯明共弈棋。笑言方款合，交谊更坚持。好客囊羞涩，捐人佩陆离。初筵俄列豆，屡舞竟扬觯。醉揖都轻别，醒吟每重思。优哉聊复尔，舍此欲何之。伐木鸣幽鸟，椷筒寄阿谁。玉山投美璞，珠水照摩尼。为说饶清事，从游尽白眉。载观名胜集，多是故人诗。自笑如张翰，何烦识项斯。江帆风去逆，林馆雨留迟。紫砚玄香润，纹窗棐几宜。翔鸾开粉纸，直发引乌丝。燕坐书成癖，穷探字识奇。雄文《毛颖传》，小隶《武梁祠》。韩柳文章在，云龙上下随。两家才并立，千喙语难追。小子真狂简，前贤讵点嗤。百金宁取直，三绝且闻痴。漫与非神品，居然奉令仪。异时倾孔盖，八字读曹碑。回首高飞隼，行歌倒接㒿。剡溪归尽兴，泌水乐忘饥。野阁延疏广，韦编拾散遗。儒冠傲轩冕，农耒力畬菑。明月怀人远，长林鼓瑟悲。平常要久契，翻覆讶群儿。愿把平生意，毋求小有疵。矢心同白水，披腹献丹墀。把袂寒潮上，还家夜雪吹。上人逢顾恺，冯谢拙言词。
娄东述怀寄示龙门上人玉山居士
作者：邾经
朝代：明

寂寞娄东寺，经过岁暮时。后凋霜柏古，乱点石苔滋。方外尊吾友，龙门得老琦。十年今几遇，早岁故相知。震泽三江入，虹桥五色垂。水西春酒熟，花下晚尊移。联句应题竹，留餐更折葵。那知俱是客，各以业为师。莲社招呼费，茅堂出处卑。也驰支遁马，而向习家池。何物讥臣朔，如人舞怪逵。遂令兄弟急，岂但友生疑。落落情偏好，悠悠事莫期。参商天上路，萍梗海之涯。向忆身犹白，前修道不缁。君攀狮子座，我把桂花枝。吴子非无学，周胥亦有为。龙泉终再合，豹管未容窥。泥滑双扶屐，灯明共弈棋。笑言方款合，交谊更坚持。好客囊羞涩，捐人佩陆离。初筵俄列豆，屡舞竟扬觯。醉揖都轻别，醒吟每重思。优哉聊复尔，舍此欲何之。伐木鸣幽鸟，椷筒寄阿谁。玉山投美璞，珠水照摩尼。为说饶清事，从游尽白眉。载观名胜集，多是故人诗。自笑如张翰，何烦识项斯。江帆风去逆，林馆雨留迟。紫研玄香润，纹窗棐几宜。翔鸾开粉纸，直发引乌丝。燕坐书成癖，穷探字识奇。雄文《毛颖传》，小隶《武梁祠》。韩柳文章在，云龙上下随。两家才并立，千喙语难追。小子真狂简，前贤讵点嗤。百金宁取直，三绝且闻痴。漫与非神品，居然奉令仪。异时倾孔盖，八字读曹碑。回首高飞隼，行歌倒接䍦。剡溪归尽兴，泌水乐忘饥。野阁延疏广，韦编拾散遗。儒冠傲轩冕，农耒力菑畬。明月怀人远，长林鼓瑟悲。平常要久契，翻覆讶群儿。愿把平生意，毋求小有疵。矢心同白水，披腹献丹墀。把袂寒潮上，还家夜雪吹。上人逢顾恺，冯谢拙言词。
方寸铁赠朱伯盛
作者：邾经
朝代：明
体裁：七言律诗

朱君手持方寸铁，模印能工汉篆文。并剪分江龙喷月，昆刀切玉凤窥云。他年金马须承诏，此日雕虫试策勋。老我八分方漫写，诗成亦足张吾军。
营海轩诗
作者：邾经
朝代：明
体裁：七言排律

兵后澄江失敝庐，何曾奏策似隋初。丈人旧忆河间渚，营海新题泖上居。翏渎山横遗战垒，松江水近足羹鱼。惯闻地与潮声转，时见龙将雨气嘘。槎路不通星是客，桑田频改日愁予。螺舟莫厌过从数，我亦羁穷欲著书。
走马灯
作者：邾经
朝代：明
体裁：七言律诗

清时何事及宵征，人马萧萧夜向明。历块风前微有影，衔枚月底寂无声。一身转战三千里，数骑看为百万兵。待得烧灯佳节过，烽烟永息贺升平。
题兰亭长咏图
作者：邾经
朝代：明
体裁：五言绝句

兰亭已榛委，衣冠非昔年。吁嗟觞咏乐，犹托画图传。
题唐伯刚贯月轩
作者：邾经
朝代：明
体裁：七言律诗

使君文采歘翩翩，投檄归来志浩然。新构凤麟洲上屋，恰如书画米家船。干将破壁龙俱化，脉望飞空蠹亦仙。更试囊中五色笔，桂花香露洒银笺。
题映雪图
作者：邾经
朝代：明
体裁：五言绝句

夜雪明书几，寒风入缊袍。如何烧凤蜡，只解饮羊羔。